Putin thu suah thar cu Jews ciimit tumtu Hitler hmuithlam a cuang - Falam Online Media\nPutin thu suah thar cu Jews ciimit tumtu Hitler hmuithlam a cuang\nUkraine ram luhcilh dingih thusuahtu Russia President Vladimir Putin cu a tumtah mi a tuah suak thei lo ruangah le an cangvai tum dan sunglam thu a puut darh cingcing ruangah a thin hen nak cu a milai pawl par ah a ṭuan thok thlang.\nAmah thawn naivaitu a mi rinsan pawl lak ihsin an sunralnak mawhphurtuding a hawl thok rero tiah theih a si.\nRualṭha vekih a zoh mi, Vacation tivek tiang a fehpi mi Russia defence minister Sergei Shoigu par ih a hmuh dan khal a danglam zo. Cuhleiah thu pakhatkhat cang sual pangin Putin aiawh theituding FSB security service hotu Alexander Bortnikov le chief of Russian general staff Valery Gerasimov par khalah pressure nasaten a pe tiah an sung thu pholangtu hminthup pakhat cun Mirror hnen ah a sim.\nFurious Vladimir Putin launches witch-hunt of Kremlin inner circle to find ‘guilty men’https://t.co/zAx8LjJPPE\n— The Daily Record (@Daily_Record) March 23, 2022\n“A thin so bik pakhat cu US le UK intelligence service pawl in Russia ralkap cangvai danding an rak thei cia ringring. Russia in Ukraine a luhcilh ding thu khal thupeknak a suah hlan ah dik zetin an rak phuang cia. Cun, a mi bat pakhat bet cu Deputy Chief of the General Staff Igor Kostyukov hi a si. A rei hlan ah a sinak hlit sak thei dinhmun a si” tiah amahcun a ti.\nRussia President Vladimir Putin in a mi rinsan pawl par ih a hmuh dan a ti danglam mi cu Ralhraang Hitler in 1934 kum, June 30 ihsin July 2 sungih a ham ṭhat nak ding hrang a ralbawi ṭhenkhat le hruaitu ṭhenkhat a thatter ciam co ṭum “Night of the Long Knives lole Operation Hummingbird” tiih koh mi mithat cangvaihnak thawn mithiam pawl in an tahṭhim.\nFurious Vladimir Putin has started a witch-hunt of his most trusted inner circle to find the “guilty men” responsible for the failure of his war strategy.#UkraineRussiaCrisis#Russia#putinhttps://t.co/aOJ6gRnBlc\n— Irish Daily Mirror (@IrishMirror) March 23, 2022\n“Hitler ih “Operation Hummingbird” ah mipum 80 luan a that. Amah bangran ih a zuam theituding le a mah direct thupeknak hnuai ah ralkap um thei dingin a lamṭang pawl khal a that. Cumivek hmuithlam cu Russia President Vladimir Putin ah a lang” ti`n an sung thu pholangtu cun a rel.\nRussia hruaitu lakah raltho duhlotu an um ih, Ukraine President that dingin, paisa pekin mithat thiam an hlang thu khal, an rak puut darhter ruangah voi 3 rori Ukraine President thih a luat dah zo a si.\n← SAC Ralhraang in Wesley Siizungpi ih hmuhaw tumtu mina 2 an kai\nSAC ralhraang in Vanzam thawn ramsung khualtlawng sukso pawl hrangah Daan thar a tuah →\nUkraine cozah in Russia ralkap an siim lai Video kimciangin thlah darh


A Pasal Le A Fahniang Tanta In Ram Le Miphun Hrangah A Nunnak A Hlan – Meifar\nA Pasal Le A Fahniang Tanta In Ram Le Miphun Hrangah A Nunnak A Hlan\nAugust 11, 2021 admin Myanmar 0\nAugust 10 sun ah ralkap pawlin Yangon, Botahtaung Township, 44 lamzin kap ih um inndot number 38-nak ah mino pawl umhmun an khuar ti an thei ih an va check-up. Inndot par lamah an va kaiso ih Kaung Min Thant cu an kap tla, a rualpi 5 khal kutkai aw in an dawp ve cih ih an thi thluh.\nMithi lakah nunau pakhat a tel ih a hmin cu Ma Way Way Miang a si, a rualpi pawlin Panti (ပန်းသီး) tin an ko. Kum 29 mi a si ih fanu kum 5 mi a nei, a pasal cu haa sibawi a si, sumdawngnak an tuah ih an hlawhtling zet.\nMa Way Way Miang cu a tlawngkai lai ihsin cathiam thei, thudik cu relsuak hluahhlo pawl a si nan a thinlung cu a thiang zet. A rualnu in “Kan tlawngkai lai ihsin thudik lamtang a si, thudik a si ahcun saya/sayama pawl khal a ṭih lo ih a sual ngam” a ti.\nMyanmar rambuai pekte ihsin lamzawhnak ah a tel ringring, phur zetin mino pawl hohatu a si. April thla khalah ralkap pawlin Kyauk Myaung ah mino 18 an kai ih Ma Panti khal a telve, an kaihmi pawl cu an hrem ih an vuak ciamco.\nCumi hnuah an kaihmi ṭhenkhat cu an suahsal ih Ma Panti khal an suah ve. Cutin, duhphorhnak ah a tel vivo ih August 10 ahcun a pasal le a fanu tanta in ralkap kut sungih um aicun tin a rualpi pawl thawn inndot par ihsin an dawt that.\nAn ruak khal lak an siang lo ih ralkap pawlin an phum tum. A pasal khal lungkuai in a ṭap rero. Myanmar cangan thiam hminthang Ko Khat Zaw in “A hlawhtling mi sumdawngnak, innsang nuam zet pawl cu ram le miphun ruangah a fehsan.\nRiahsia zetin upatnak ka lo pe, neta ah thlapau dothlennak thuhla kan rel tinten zianghman si ve lo kannih pawlin ka unu (Ma Panti) le pasalṭha pawl ih nan thuhla cu kan run rel ringring ding, upatnak kan lo pe ding” tin a tarlang.\nMizoram Ah Rannung Mak Zet An Pung Ciamco, An Rimsia Zet\nMino 6 Ih Ruak An Urkang, An Ruhro Lak Khal An Siang Lo. Ma Wai Wai Myint Pasal Ih Anka


Sakhuanak hnuaiih Calai - S. Kei Lian Uk/Klirlungz - Chinland Today Media\nSakhuanak hnuaiih Calai – S. Kei Lian Uk/Klirlungz\nSanzul calai thuhla vun ruah tinten kan calai in rual a rak pawl ban lo zia fiangzetin mitthlam sungah a lang puppi mai ttheu.\nHnam picangpawl in santhar (modern) le santharluan (postmodern) men hman si lo, santharluan hnu (after postmodern) tiih calai an buaipi thok rero laiah, kannih cu kezungpi zik ihsi hrawhso hnohno kan ttul hrih lai thotho a si bik hi maw! Vansiat le malmak ngelcelih kan calai uico in a rak ei ngah awkhek; doksang zet cingin mi’ dung kan thlun hnemhno men hrih a si kei cu.\nHlanlai vekin Laica hi phunli tiang, tuini tiang tal, tlawnginn ah zir ngerngo thei sehla cu kan calai hi karbak ziangmawzat tal kaiso in a hnunhnang ve deuh mahna. Biakbairok khuatlai zo khaw, rel rero khalah a sawtpawt nawn lo. Tlawnginn ih Laica zir kham a si tak ahcun kan Calai thi lo dingih a rak dinpi ngerngo tu cu kawhhran pawlkom ti theih a si. Ahleicein, Presbyterian le kawhhran hrekkhat Lusei thu le hla hnuaiih kan kur duaido rero laiah, kan calai thizik corhnawm, sazaw tawsem ih a rak sem-nung hramhram tu cu Baptist pawl an si ti sehla a sual tam lo zet ding. Kandung kum hra rei hrawng fangin kan calai sihte sa zawnin kan zawn hlerhlo ih a dunglam cai bolo kan si culci hrih. Cuti’ kawhhran hnuaiih hung tthang liailo ti fam cu tuini tiang kan calai hmaihruai ih a hram kaitu khal hi kawhhran le a rianttuantupawl vun ti theih mai a si. Hihi kan calai thuanthu khalah a lang ringring dingmi a si ko.\nHi zawnte ah sakhuanak hnuaiih a ummi calai hi kutke kim le hmuihmel dik neiin teh a tthangso thei ngai kei maw timi vun ruah ding a um. Ziangahtile, sakhaw minungpawl cun calai hi calai tlangtluan ihsi thlir mai loih Kalvary tlang lam ihsi an thlir sawn a ttul ttheu ruangah a si. Cutikah, vanlam hoi fawrhfialawknak le kaihhruaiawknak lam pawl khi calai laimu ceiin kan ceibawl ih, leitlun in a ngaisan zetmi le calai sungmuril ngaingai a simi calai tthiahvar (pure literature – biazai, lemcan, nunthuleng) sawn riangri hi ttukmawttak thil men ah kan ret deuh in a lang. Kan calai mi le sa pawl lakah hmin hmaiih Rev. retmi hmuh ding a tam zetih, calai muril (biazai, lemcan le nunthuleng) pawl hun buaipi ih luhcilh ngaingai ding cu an hrangah thil remcang lo vek a bang fawn; Pathian thu le fawrhfialawknak lamtluan ih in hruai lo a si ahcun mawhthluk lole hmuhkawih an ton thei mai ding ruangah thil ol-ai lo zet a si cek ding.\nHiti’ calai sungmuril ah lut hmaisa loih, kan mithiampawl in, a pawnlangtei’ in rak herpi men ruangah a si pang pei maw, kan calai satiluan in arte hnap cuk a hluan timi ruahnak khal um thei ve a si. Cuihleiah, biazai le nunthuleng tivek siar rero cu thilsual le sakhuanak thawi remawlo ih ruahnak khal casiartui’ thinlung sungah a um thei fawn. Kawl pawl khal ir-awm suak nunthuleng an rak neih thok lamah nunthuleng siar rero cu suahsualnak menih ruattu nu le pa a tor le seng an rak si ve zo kha.\nKatsadeu le zung le za ti men bangin Mirang ram lamah va kat duado lawk sehla: khawhhran (sakhuanak) vok lal lenih a rak len lai caan, kumzabi 16, 17, 18 hrawnghrang ahkhin phunsangtlawngpawl nasa zetin an tlaniam ti a si. Asan cu, phunsangtlawngpawl kawhhran thuneihnak hnuaiih an um tikah sakhuanak thawi’ a remaw lo deuhmi subject pawl cu zir sian a rak si lo. Hi laifang hi Renaissance (Tharthawhsan) caan khal a siih, Humanist pawl le kawhhran pawl nasa zetih an zuamawk caan a si. England ih hlun bik le huham nei ropi bik Oxbridge tiih an kawhkom ttheumi Oxford le Cambridge phunsangtlawng pi rori hman 1854 tiang sakhuanak thawi’ a peharaw mi thusuhnak entrance phi ta loin kai a rak theih mai lo. Cuihleiah, 1872 tiang Mathematics le Sii subject tilo, science subject dang hmuahhmuah cu ttukmawttak menih zir fangfang an rak si.\nKai man a khung siih, thiam ngaingai duh ruangah si loin uarawknak men fangah milian fa pawl deuh hlirin an rak zir ti a si fawn. Sakhuanak cu a ramri a fiak ih serh le sang phunphun a neih ruangah a khuahkhir mi phunsangtlawng sungin mi ropi hung suak an mal zet ti a siih a suak sun pawl khal tlawng an ttheh hnuih an zirnak le an hliakhlainak ihsi kutsuak ropi nei an si deuh tlangpi. Tthimnak ah, Sir Thomas Moore, Harvey, Isaac Newton.. pawl hi phunsangtlawng an kai nak ihsi thiam hleice suak an si loih alengih an hliakhlainak ihsi hung ropi so an si. Hilai san ih Mirang calai ti ropitu Shakespeare le Francis Bacon tla lephei cu phunsangtlawng hman rak thleng dah riai lo an si hmang. Galileo, Pascal, Leonardo le Micheal Angelo pawl khal cuti thotho. ( Hiti ka ti ruangah zirnak le phunsangtlawng ka ngainepnak si loin, santhuanthu ih thil umtudan ka rel duhnak sawn a si.)\nHiti’ kawhhran thuneihnak ruangih phunsangtlawng a tlaksiat laiah club le pawlkom a phunphun in ttan an rak la ih, Oxbridge phunsangtlawng pi pahnih hnakin club le pawlkom a phunphun sung ihsin khawruahnak thar tthattha a suak tam sawn ti a si. Sakhuanak zawn in kan zoh a si ahcun, kawhhran thuneihnak a rung cem ruangro cu riahsiatza ngaingai a si ko nan santhuanthu zawngin kan thlir a si le mipi hrang fimvarnak le tthansoh hramthoknak a si riangri.\nKan calai khal khawhhran le a rianttuantupawl lak ihsi’ tthangso deuh a si vekin kan cabu suak zo pawl kan zoh a si le van lam hoi deuh lawnglawng an si ih megazine le journal pawl khal kawhhran ta thotho an si deuh tlangpi. Hiti a si ruangah kan calai cu kum zabi 18 hrawng tiang ih calai an timi – nunsimnak, forhfialnak le kaihhruaiawknak lam a hoi lo thei lo. Hi hnak hmanin tui’ kan calai dinhmun cu a nepnawi hrihlai ti theih a si. Kan cangantu le casiartu pawl lakah cafangkom, O & AW le nganca poh poh calai zet fahran ah ruat ih thothe hmafem ih fem kan um culci hrih khal a si thei men. Kum zabi 19 hnu lam ih calai – biazai, lemcan, nunthuleng le thutluang (essay, criticism, biography,….) lam cu kan buaipi ban lo a si hrih hi teh!!! Asinan Laimi khal fimvar san kan thleng ve thlang ih mipi zatlang lak ihsi calai sungmuril luhcilh rumro ngam kan suah vivo mai ding beisei in ka sathudurum mallai ka hun khekkhuai hnelhno ve su a si hi.


PDF in Shanni mino hruaitu an kai - Falam Online Media\nPDF in Shanni mino hruaitu an kai\nTlunlam Sagaing, Bamauk myone ah Shanni Youth Assocation (ရှမ်းနီ လူငယ် ကွန်ယက်) Vice chairman Sai Sei Laing cu PDF ralkap in June 19 ah an kai tiah theih a si.\nAmah hi Shanni calai le nunphung lam ṭuanvoneitu a si ih cazirnak thawn pehparin Bamauk peng, Mankat phungkitlawng a thleng lai ah tualsung PDF ralkap pawl in an hruai tiah an hnaṭuanpi Sai Htun Myint in VOS hnen ah a sim.\n“Mankat khua ah calai thawn pehparmi thil ṭul tawlrel dingin a tlawng lai ah thusutnak zianghman um hran lo in an kai. An mah cun thusutnak malte kan nei duh ih kan hruai ta ding an ti. Kan nih lam cun kaih nak ding san zianghman kan thei lo” tiah a ti.\nSai Htun Myint cun thlah sal lohli an duh sak thu siseh, thei tawk suah in thuhla an ngeihven thu a rel ih “thil ṭul lo mi a cang vivo bet ding kan phang zet” a ti.\nAn kai nak san thuhla dang a um maw timi siseh, thuhla felfai theisuak dingin thu dongtu in PDF lam an pehtliah nan an hlawh sam.\nHih thu thawn pehparin atu ca kan ngan tiangah Bamauk PDF thusuahmi hmuh ding a um lo.\nBamauk myone cu kan rampi a buai hlan ihsin Shanni ralkap SNA umhmun khuarnak a si ih, kan ram a buai hnu, PDF ralkap pawl cuih ram ah an um thok ihsin khat le khat hmu aw thiam lo ruangah tuvek buainak a suak siding tiah zumnak a um.\n← Ralhraang thusuah thar thei man lo in Phun 10 ong lo ruangah a rak that aw man\nMipi ralkap pawl rak hmuak sual tu ralhraang hmanfung Pyosawṭhi pawl an kap that →\nSuam tuar AYA-Bank mawṭaw ih phur mi cu Bulpak paisa a rak si\nRalbawihlun Thein Aung thih thu cu SAC ralhraang in a ngaihven hleicecuang\nNovember 5, 2021 November 5, 2021 Ni Hnem Sung 0


Suu Kyi an suah men thei - Chinland Today Media\nNovember 10, 2009 3:34 am·0 comments\nKawlram ralkap mi uk ih kum 20 sungih vei 14 sung innsung khuahkhirhnak a pekmi NLD hruaitu le Kawlram mipi zalenak hrang sual tu Suu Kyi cu suah in hnakum ih hrilawknak ah a tel ve ding tiin Kawlram ralkap hruaitu pakhat cun a sim.\nMin Lwin ramdang ih kawlram ukawknak thu thawi pehpar ih khualsang tlawng cun hi thu hi a sim nan, Ram uktu lam ihsi a can khiahfel mi le tuahmi taktak an neih mi lawngte hmuh ding a um hrih lo.\n‘Suah lohli dingin tumtahnak a um ih….a pawlkom(party) pawl khal a huaihot in a kaihruai thei ding’ tiin Min Lwin Director – general, Foreign Ministry cun a sim. A mah lawngte Suu Kyi hrilawknak ding ih tellek ve an siang ding tiih a tinak cu a si lo thu le a dang felfai lawngte a sim duh lo.\nSuu Kyi hin hnakum ih Kawlram hrilawknak ah a telve theiding cu zum a um lo ih culawng si lo in kawlram ih daan hrampi sungah zungsang ih ttuan lo dingih khamnak a um.\nMin Lwin hin hiti ih Suu Kyi suah an tumnak san hi US president Obama ih Kawlram thawi an pehpar awknak le Kawlram kaihhruainak a ti danglam ruangah cun a si cuang lo ti khal cun a sim bet.\nU.S. Assistant Secretary of State Kurt Campbell le Ambassador for ASEAN Affairs Scot Marciel pawl ih kawlram hotu le Suu Kyi an ton mi cu US ram hruaitu upa pawl ih kum 14 sungih kawlram hotu an ton sal veikhat nak asi.\nSuu Kyi khal in US upa pawl thawi an ton awk nakah a lungkim zet ih ‘Kawlram mipi zalennak ding hrang ah hmalaknak anneih ding a zum thu khal” a ukil Nyan win cun a sim hngehnge.


FALA IH MAWINAK - Chinland Today Media\nMay 4, 2010 7:51 am·1 comment\nMipa tam sawn cun fala kan hmuh tikah an hmaifang kan zoh ih, cuisin an ruangrai kan zoh. A tawbawr a tha maw, a kekar a mawi maw? A san lam teh ka duh zawng a si maw? tiin a phunphun in kan mah le kan mah kan sutaw ih, cuisin cui fala cu kan lung a kim a si le ngah ko kan zuam. Ngah an har deuh a si le kan mit ah an mawi sinsin ih, ngah an ol asile an mawinak in kan thinlung ah rei a daih thei lo. Cu hmuahhmuah cu kan ruat a si le, nunau ih mawinak cu an mahah si lo in, mipa thinlung sawn ah a rak si ti kan thei thei ding.\nVeikhat cu ka pate in, nupi ding hawl in khualkhua ah kan fehih, mawi zeizei pakhat kan vung hmu, tawkfang kan len hnuah kan khawlam panin kan tlung kir ih, lamzin ahcun ka thinlungin, a mawi ko … nan tuizan ka hung itthat dingih, thaizingah ka ruat lai asile, ka duh tinak, cun ka nei ding a tiih, a thaizing a hung tho cu a thinlungah a rak ruat nawn lo a si cek kei cu, ka nute thawn an neiaw daih. Curuangah, mi tampi cun kan thinlung rawn lo in, fala mithmai ah kan thinlung cu hnget ko ret kan tum sawn theu. Mawinak cu mi nehnak a si ko nan, mi mawi hmuahhmuah in mi an neh theh cuang lo, a neh ding mi thinlungah a mawi a tul sawn.\nMawi cu fala hmuahhmuah in an duh ih, angki le hnipuan hrang khalah an neih sumsaw tam sawn cu an hmang theu, nan zawi mitih mawi ding an si ti an thei aw lo. A rak zohtu ding mit ih a mawi ih, a thinlung a neh thei lawngah mi mawi ngaingai a si thei ding ti ruataw lo in, a mai thinlung in mawi a ti mi cu a thlun sawn theu. Fala thuruat thei cun, an mai thinlung hnak in, a rak zohtu dingih thinlung milin an thuamaw sawn theu. Thufin cun, Nunau mawinak cu Pathian an tihzahnak ah a um a ti bangin, Pathian tihzah cu fimnak ih hram a si a ti lala ih, curuangah, mi mawi cun Pathian an tihzah ih, cui an tihzahnak cun Fimnak ah a thlenih, Cui an Fimnak cun Mawinak ah a thlen sawn theu. Fala ruangrai tha zuarzi fawn, a behbeh tuk kan hmu theu ko ding, kha pawl kha mipa thinlung ih cam rei thei lo, mawinak famkim lo neitu an si theu. Mawinak neitu cu mipa hrang si tha bik le kumkhaw daih mi ro sunglawi a si.\nMipa tam sawn cun, a lenglam silo, a sunglam a thupi kan ti theu, a parih ka sim mi mawinak neitu pawl cu a lenglam khal in zoh an rak mawi ngaingai. Mi mawi lo hnakin, mi mawi pawl khi an sunglam khal a rak tha cingcing. Fala mawi le fim cun a mi sual pohpoh tiin a kawk men lo ih, tuahthat theinak lamzin a hawl sak sawn theu. A innsungsang khal ah, mi in thil an ti sual pang tik khalah, ngaithiamtu si dingin a ong aw ringring. Tlangval pawl, nupi neih cu zetzet kan um ko ding, a parih ka sim mi pawl na thlun thei ahcun, Pathian thlawsuah robawm na sar a si bik ko.\nCu pawl ka ruah hnuah, keimai hmuh tawnmi pakhat dang a rung um, cumi cu, “Fala hin rei daih theinak ding hin an mah ah pahnih a um, pakhat cu; an rim a rak si” timi ka hmu suak. Cumi thu ka ruah suahnak cu, Laitlang zin sukso, khu vutvo ah, rim bangaw lo celcel thawn kan to ih, lamzin a thatlo ruangah, zankhat khawte pakhat ah kan riak. An in kha a kau lemlo ih, cunah nunau mipa ti um lawn, saphaw parh kan it.\nZan Lai fangah ka thang dukdi ih, ka sir ka vun her cu, ka hngilh thei nawn lo ding mi rim in I zem!!! Cui ka sir ih rak it nunau cu, sunvu kan to khawm lai ahkhan, mawi tinak ziang hman ka nei lo ih, zoh khal ka zoh ciamco lo nan, a thai zing mawtaw ih kan to hnu cun, a rim khan a mah a ti mawi a si bik ding, ka zosh leuhleuh a si cu~!!! Curaungah, an rim hin anmah mawinak a pe ti ka sar suak.\nHngilh ni um lo… khi can\nFaizong par says:\non July 13, 2010 at 3:40 pm\nNa ca ngan atha nasa ih tha zang khal ka ngah zet nan ‘mi mawi lo hnakin,mi mawi pawl khi an sunglam a rak tha cingcing’ ti na ngan mi cu na pacang lo nasa, lai pacang thinlung abang lo.


PUBG lek nakah a Nu le Pa bank account paisa million 29 kyats hmangsak | Falam Online Media\nJuly 10, 2020 admin\t0 Comments Tech\nPunjab ih um kum 17 tlangval pate cun PUBG game lek nakah a pa le nu bank account ta paisa Rs 16 lakh (2,91,84,429.42 Myanmar Kyat) a rak hmang thup ih thla 1 hnu lawng ah a nu le pa in an thei.\nOnline ca zir nakah tiin a nu phone a hlang ih PUBG a rak lek thup ṭheu. PUBG game sungih ceiawknak meithal, hnipuan tivek a lei ih an clan sung ih a rualpi pawl hrang khal ah paisa tamzet cem in meithal, hnipuan skin a lei sak.\nBank lam in a paisa hmangmizet notification an rak kuat khalle a nu le pa hmu hlan ah a delete ringring. A nu le pai` theihding a phan ruangah bank account an nei mi a thlengkual vivo ih a nui` paisa khawlnak bank account le a mai` bank account sungta paisa hmuahhmuah a hmang faifilik ṭheh.\nBank lam ihsin thlatin an kuat ṭheu mi bank account report ca an dong hnu lawng ah a nu le pa in an thei suak.\nA pa cun, “thla tin bank account report kan dong hnu lawng ah ka fapa in kan paisa a rak hmang thup ṭheu mi kan thei suak. Paisa suakdan rual deuh dingin bank account dangdang a thleg ṭheu mi khal kan hmusuak ṭheh.”\n“Online cazir nakah tiin a nu phone a hlang. Lockdown tuahding umlo lai ah fimzirnak lam a ngaih sak kan tiih kan lungawi zet sapbei.” tiin a sim.\n“Amah hrang ih paisa kan khawl mi hmuahhmuah a hmang fai ṭheh. Ngahtheisaal khal a si lo. Tuahcun, paisa hawl har zia a theifiang theinak dingin motor repair nakah hna ka ṭuanter” a ti.\n← Nauhak Bible Tlaawng ong an tum\nMyanmar President in Surbung vanzam tualrawn ṭuanpeh lawlaw dingin Fial →\nCalifornia Kangmei Phal bawm dingin Canada le Australia hnen ah Bomnak Dil


Vanlam Nun Kilkhawi - Chinland Today Media\nApril 20, 2012 1:24 am·1 comment\nSimon Peter in, “Bawipa, zo ih hnenah so kan feh cuang ding? Kumkhua nunnak petu Ttongkam a neitu cu Nangmah na sisi!” Cule atu cun Pathian hnen ihsin a rami Mi Thianghlim na si ti kha ka zum ih ka thei ngah a si,” tiah a ti.\n–\tJohan 6:68-69\nBible Siar Ding: Johan 6:63-69; 14:1-8\nPathian in vanlam nunnak cu kumkhua nunnak a hawltu pawl hnen lawngah a pe ding. Himi ihsin lamhlapi ah tlan pang hlah. Ziangahtile mi hmuahhmuah kumkhua nunnak an neih ding cu Pathian ih tumtahmi a si. Pathian Fapa ih rin-umnak a si, ih vancung ah an hmin ngan cia in a ummi Pathian ih fatir pawl lungawi aipuang ih an pumkhawmnak ah na thleng zo a si. Mi hmuahhmuah thutthentu Pathian le famkimter zomi miding pawl ih thlarau hnenah nan thleng zo (Hebru 12:23). Cumi cu Pathian ih fahniang thar, sersiam thar, vancungram luahtu dingih ruangzingmi le ziangtinkim remciami a si. Atu ah cuih nunnak cu na thinlung takte’n na hawl a si ahcun sunlawinak sungah na um a si. Cumi cu vanlam nun, kumkhua nunnak, a thianghlimmi nunnak a si. Pathian ih pekmi a si ih zohman in Pathian kut sung ihsin an lon sak thei lo.\nZohman in, “Smith Wigglesworth in kumkhua humhimnak thu a phuang” an ti ding ka ruahsan lo. Ka phuang lo. Ka thinlung sungah cumi hnakih a let thawng tampi in a ttha sawnmi ka nei. Ka phuanmi cu himi hi a si: Ka hnen ihsin in laaksak thei nawn lo dingmi ka nei” timi thu a si (Luka 10:42).\nKei cu Cungnungbik, zaangfah lainatnak, le a cem thei lomi Pathian duhdawtnak sungah ka um zo. Pathian ih mangbangza huham cahnak sungah tlanglengmi ka si zo. Van le lei le ziangtinkim hi Cungnungbik Pathian kut hnuai ih ummi hlir an si. Satan huham cun Pathian ih kumkhua bawi tokham huham hrangah hmun a kian zo. “Mi hmuahhmuah an khuk an bil ding” (Isaiah 45:23), khawsia khuavang hmuahhmuah an khur ding ih Pathian in kumkhua in a uk lanta ding. A tleuvarnak cu a thianghlim lomi pawl parah tletter thluh a si dingih satan huham cu tawpit lo kua sungah kumkhua in thlak a si ding. Aw ziangtlukin so a sunlawi, Jesuh Bawipa kan neih cu!\nSihmansehla, Bawipa taansan ding na hril a si ahcun khui ah na feh ding? Khui hmun ah so kan feh thei ding? Kan taksa ruangpum tonghtham kan duh asile khui ah kan feh ding? Nunnak kan duh asile khui ah kan feh ding? Hmun dang a um maw?\nKan pehzom awknak a tthat le kumkhua sunlawinak ih in tongtham ahcun ziangtluk mangbangza vanram nuam so a si!\non April 20, 2012 at 11:59 am\nHi tawk ih Peter ih ttong mi hi ka duh tuk. ….hi thu hin ka nun in neh nasa,ka lungawi


Lungawi Soparte’n Pogba Ka Hmuak – Casemiro – Times Of Chinland\nLungawi Soparte’n Pogba Ka Hmuak – Casemiro\nReal Madrid laitlan Casemiro cun an hnenah Pogba a lut duh asile lungawi soparete ih a hmuah ding thu a rel ih Pogba cu player thazet pakhat a si tikhal in a rel cih.\nPogba hi Zidane ih duh zetmi laitlan pakhat a si ih Real madrid cun thaal player lei awk caan ah lei an tum.Man United cun an laitlan tha Pogba cu zuar an tum lo zet nan,Champions league an lek thei lo pang asile ,Pogba in a suahsan zum a si.Cutilai in amah Pogba cun a hmailam umdan ding thu mipi a simthei duh hrih lo.\nCasemiro cun ,”Pogba hi player thazet a si ih ziang team khalah tha zetih lek hngal thei ringring dingmi player a si.Kan hnenih a ra lut duh a si ahcun lungawi soparten ka hmuak.Ziangahtile player thatuk rori a si.\n“Tuah Man United player a silai ih Champions league puai hrang a thinlung a pe zet ding.Cuih tlunah Man United team khal ka upat thiam a tul ih a thuhla rel tam a tha lo.\n“Ka rel ringring theumi cu Real Madrid hi leitlun ih club thabik a si bangin player thabik kol ringring ding khal kan si.Asinan,Real Madrid ih lei dingmi player cu kei ih rel ding le duhhril ding a si lo.\n“Neymar thuhla ahcun player thazet a si ih kan hnen a ra duh asile a hrang sangka kan onsak cia ringring.Ka hnenih a rat ding thu ah PSG president in thu a nei ve zet dingih amah Neymar khal nan sut fiang thei.Tupekte ah PSG ih a nuam thu a rel ih a nuam taktak asile amah kan upat thiam ding cu a thupi..\n“Marcelo thuhla ahcun season a hmangse tuk tiin kan rel thei lo ding,ziangahtile kan zaten season kan hmang se thluh.Anih cu player thazet le mi ropi zet pakhat a sisawn,” a ti.\nC.Ronaldo Thar Joao Felix In Europe League Ah Record Thar Ropi A Tuah


Zohtu Mit pawl - Chinland Today Media\nZohtu Mit pawl\nJune 28, 2012 2:34 am·0 comments\nBible Siar Ding: Seemtirnak 16:1-14\nBawipa cun vancung ihsin a run zoh ih, miphun hmuahhmuah a hmu.\n– Saam 33:13\nScience thiamnak in hminsintlak thiltitheinak le ahleice in thil umnak felzet ih langter theinak le vantlun ihsin leitlun ih thil ummi pawl zoh le hmuh fiang theinak in pek. Asinan Pathian cun satellites hmang ttul loin vancung ihsin leitlun ih thil ummi le cangmi pawl a run hmu ringring a si.\nSarai ih salnu Hagar in harsatnak dinhmun ih a din zia a hmu fiang aw. Fa a vun thei lo ruangah Sarai in a pasal cu a salnu Hagar thawn pawl-aw ding le nau nei dingin ruahnak a pek. Himi in tuni ah laklawhnak a suahpi mai thei, asinan cumi cu khuahlan Judah pawl ih tidaan kel a si ih Hagar in duhhrilnak zianghman a rak nei ve lo. Hagar in fa a pai tikah a dinhmun a hngilh ih a bawinu a hmuhsuam.\nSarai in Hagar le a fapa cu a hua. A tisiatnak ruangah a salnu Hagar cu ramcaar ah a tlan. Cuti’n a nungmi Pathian thawn an tong aw. Hagar in Pathian cu El Roi, “Keimah i hmutu Pathian” ti’n a ko. Abraham ih Pathian in Egypt mi a salnu le a dinhmun cu a hminsin sak. El Roi Pathian in amah cu a bawinu ih hnenah a kirter saal ih a zaangfahnak a coter. A fapa Ismael ihsin cithlah tampi karhzaiter dingin thu a kam.\nVei ziangzat harsat buainak kan tong, mi pakhatkhat in in hmu bang sehla ziangtluk in an mangbang ding? Kanmahte um vekin tuar hmanningla a poi lo, El Roi Pathian in in hmu ringring a si.\nEl Roi, khui hmun ih ka um khal ah in hmu ringring a si timi ciing ringirng dingin in bawm hram aw.\nTuni ah Bawipa in i hruai ih i hneem ringring timi ziangti’n ka thei ding?


Thinglamtah Hlirsang Uh - Chinland Today Media\nThinglamtah Hlirsang Uh\nJuly 17, 2012 2:06 am·0 comments\nBible Siar Ding: Mipumsiarnak 21:4-9\nMoses in nelrawn ah fung parih dar rul a thlai bangtuk in Mi Fapa khal thlai a si ve ding. Cutiicun Amah a zumtu hmuahhmuah cu kumkhua nunnak an ngah ding.\nThinglamtah (Cross) parih mi thah cu camsiatnak tuar ih thihnak daan pakhat a si. Asinan tuni ah minung tamzet million ziangmawzat in Thinglamtah zuk cuangmi sui, ngun le thil phunphun ih tuahmi tthi cu an zumnak langternak ah an hngawng ah orh in ah a phunphun in an hruh cio. Zumlotu leitlungpi hrang ahcun electric tokham fate hngawng ah orh vek fang a si dingih cumi hnakin a sullam a nasa lemlo ding.\nIsrael miphun pawl ih khuaruahnak sungah tla tur nei rul pawl ih cuk tuar ih harsatnak an tonlai ah Pathian in thing parih dar rul zuk tar ding a rak fiallai ahcun a sinak a bang awk men thei. Pathian in Moses hnenah dar rul tuah dingin thu a pek, an natnak ai-awhtu rul zuk langternak a si ih cumi cu Israel mipi zate ih hmuh theih dingin tlunvan sangpi ah a thlaiter. Ka zoh asile ka dam rori ding timi rinnak thawn an zoh tikah an dam ding. Hril dingmi an nei: daar rul thlaimi zoh ih dam, asilole cumi cu zoh duh bembem loin damnak dang an hawl ahcun thih a si ko.\nThinglamtah parih thihnak a tuarnak thawngin Jesuh Khrih in hih leilung ih sualnak a laak ih Amai’ parah a phur. Cross kan hmuh tinte’n kan sualnak ih man leiba a kuan thluh zo timi thutak a thar in in theihter ringring. Amah cu rundamnak co theinak ding hrangah ruahsannak umsun a si. Hril ding kan nei: Cross zoh ih kumkhua nunnak co, asilole zoh duh loin damnak dang hawl tahrat ih thihnak tuar hi a si ko.\nKan Nehnak Thantar (Banner) in kna sinak in khaisang zo; thinglamtah cu vantlun ah hlirso a si. Cumi in Yahweh Nissi Jesuh Khrih neitu kan sinak a langter.\nYahweh Nissi, ka sualnak damternak dingah Jesuh Khrih kha Cross parih na thlai ruangah Na parah lungawithu ka sim.\nCross cu ka sualnak damtertu umsun a si ti’n rinnak in ka zoh maw?\nKa zoh lo asile ziangruangah ka zoh lo si pei?\nAtu Ka Thei\nSunlawinak in Sunlawinak ah Thlengh


Bible Thianghlim - 1 JOHN\nBibleThianghlim – 1 JOHN\nA siartu: Asia Minor ih zumtupawl\nApostol John hi Jesu dungthluntu hleihnih lakih mi pakhat a si. Amah hi dungthluntupawl lakah nauhakbik le Khrih-ih duhdawt hleice mi a si men ding. Hmel danglamnak tlang le Gesmani Hmuan sungah John, James le Peter lawng Jesu thawn an rak um. Asinan Jesu thah a si laiah John lawng a tâng. Khrih in a thih zawng teah a nu kilkhawi dingin John a ap ta. John cakuat pakhatnak câng hmaisabik pali sungah John in Jesu Khrih thawn an naihawknak le bulpak in an pehtlaihawk thu a langter. Hi cakuat hi John in A.D. 80-95 hrawngah Asia Minor ih a um mi kawhhranpawl hnenah a ngan. John in Khrih thawn an pehtlaihawknak ruangih a aipuannak thu hi zumtupawl hlawm ve a duh.\nKum zabi pakhatnak cem lamah cun langhngan zetin kawhhran a ṭhangin a rak pitling zo. Tualsung kawhhran tampi dĭn a si zo ih, zumtupawl tla an pitling vivo. Cumi lakah tifel ṭul mi thubuai khal an rak tel. John cakuat pakhatnak rak dawngtu zumtupawl in thil ṭihnung pahnih an rak táwng. Cupawl cu zirhtu diklopawlih zirhnakpawl le theihnak an tlaksamnak hi a si. Zumtupawl hnenah an theih zo mi, asilole an theih ṭul mi theihnak dik cu khihhmuhin cuih thil ṭihnung pahnih cu a do. Hi cakuat hi zumtuih zumnak theifiangawter dingih a ngan mi a si (5:13).\nJohn in rundamnak theihfĕngnak thusimnak ah thupi pali a hmang. Cupawl cu: «nan hnenah hih thilpawl hi kan ngan» ti mi thu in a thăwk. Thupipawl cu: pawlkawmnak (1:3-4), dingfelnak (2:1), zirhnak diklo (2:26) le zumnak (5:13) tla an si. Duhdawtnak ti mi khal hi cakuatih thupi pakhat a si ve.\nJohn in a cakuat siartupawl hnenah kumkhaw nunnak an nei ti an theihfiang ding a duh (5:13). Thutak kan zum ih, tleu ah kan feh ih, pakhat le pakhat kan duhdawtawk tikah himi hi a langfiang. Zumnak dik in nundān dik a hring.\nI. Thuhmaihruai (1:1-4)\nII. Zumnak dik cun nunpinak dik a rahsuah (1:5-2:17)\nIII. Thurin diktak in thurin diklo a thailang ih, thurin dik in a dikzia dingfelnak nun ah a langter (2:18-4:6)\nIV. Rundam fengnak hnget cu zumtu in mi dang a duhdawt tikah, Pathian thu a lun tikah le Cathianghlim a zum tikah a ra (4:7-5:21)\n1 A tir ihsin a rak um mi nunnak Thu cu nan hnenah kan phuang. Cumi cu hna ih kan rak theih mi, kan mit rori ih kan rak hmuh mi, kan zohhliah mi le kanmai kut rori ih kan rak tham zo mi a si. 2 Cuih nunnak cu phuanlăng a si ih kan rak hmu zo, cule cuih thu cu kan theihter a si. Pa hnenih a rak um mi le kan hnenih phuanlăng a si mi kumkhaw nunnak cu nan hnenah kan phuang a si. 3 Nannih khal in kanmah in pawlkawm theinak dingah, kan rak hmuh mi le hna ih kan rak theih mi cu nan hnenah kan thăn a si. Thungaiten kan pawlkawmawknak cu Pa le a Fapa Jesu Khrih thawn a si. 4 Cule nan aipuannak a famkim theinak dingah, cuih thilpawl cu nan hnenah kan ngan a si.\n5 Fapa hnen ihsin hna ih kan rak theih mi thucah le nan hnenih kan thăn mi cu hihi a si: Pathian cu tleu a si ih, amah ah thim hrimhrim a um lo. 6 Thim ih feh thotho siin, amah thawn kan pawlkawmaw kan ti asile, thuphan kan per ih thutak kan nunpi lo. 7 Amah cu tleu ih a um vekin tleu ih kan feh asile, pakhat le pakhat kan pawlkawmaw ih, a Fapa, Jesu Khrih thisen in kan sual hmuahhmuah a khawlhfai a si.\n8 Sual kan nei lo kan ti asile, kanmah le kanmah kan bumaw ih kanmah ah thutak a um lo. 9 Kan sualpawl kan phuan asile, kan sualpawl in ngaidam ding le kan dingfellonak hmuahhmuah in khawlhfaisak dingah anih cu a rinumin a dik a si. 10 Sual kan tuah lo kan ti asile, Pathian cu thuphan perhmang ah kan tuah ih, a kamsuakthu cu kanmah ah a um lo.\nThu in Simsaktu Jesu Khrih\n1 Ka fahniangletla, sual nan tuahlonak dingah hi thilpawl hi nan hnenah ka ngan a si. Mi pakhat khat in sual a tuah asile, Pa hnenih thuhla in simsaktu midingfel Jesu Khrih kan nei. 2 Cule anih cu kan sualpawl hrangih tlăwnlungawithawinak a si, cule kanmai sualpawl hrang lawngah si loin, leitlun mi hmuahhmuah hrang khalah a si.\n3 A thupekpawl kan thlun asile, himi in amah Jesu Khrih kan thei ti kan thei. 4 «Amah cu ka thei zo,» a titu in a thupekpawl a thlun cuang lo asile, cu pa cu thuphan per a si ih, amah ah thutak a um lo. 5 Sikhalsehla zokhal Pathian kamsuakthu a thluntu cu amah ah Pathian duhdawtnak a famkim taktak a si. Hiti zawngin amah ah kan um ti kan thei. 6 Amah ah ka um a si a titu cun, Jesu-ih nundān vekin a nung tengteng ding a si.\n7 U le nau tla, nan hnenah thupek thar ka ngan lo, a tir ihsi nan rak neih mi thupek hlun kha a si sawn. Cuih thupek hlun cu a tirte ihsin hna ih nan rak theih zo mi kamsuakthu kha a si. 8 Nan hnenah thupek thar ka ngansal. Cumi cu amah ah le nanmah ah a dik a si, ziangruangahtile thim cu a cemrál rero ih, tleu diktak cu a ra êng zo.\n9 Tleu ah ka um a ti ih, a unaupa a huatu cu atu tiangin thim ah a um lai hrih a si. 10 A unaupa a duhdawtu cu tleu ah a um ih, amah ah tlûknak zianghman a um lo. 11 Asinan a unaupa a huatu cu thim ah a um ih thim ah a feh, thim in a mit a câwtter zo ruangah khuitawkah ka feh ti a thei lo.\n12 Fahniangletla, amai hmin ruangah Pathian in nan sualpawl cu a lo ngaithiam zo.\nCuruangah nan hnenah ca ka ngan a si.\n13 Palenuh, a tir ihsin a um mi Pa cu nan rak theih zo ruangah, nan hnenah ca ka ngan a si.\nMinopawl, misualrálpa nan rak neh zo ruangah nan hnenah ca ka ngan a si.\nFahniangletla, Pa nan rak theih zo ruangah nan hnenah ca ka ngan a si.\n14 Palenuh, a tir ihsin a um mi Pa nan rak theih zo ruangah nan hnenah ca ka rak ngan a si.\nTlangvalpawl, nannih cu nan cak ih nanmah ah Pathian kamsuakthu a um ringring, cule misualrálpa nan rak neh zo ruangah nan hnenah ca ka ngan a si.\nLeitlun Duhdaw Hlah Uh\n15 Hi leilung siseh, leilung tlun thilpawl siseh, duhdawt hlah uh. Mi pakhat khat in leilung a duhdawt a si ahcun, amah ah paih duhdawtnak a um lo. 16 Ziangahtile hi leilung ih um mi thil hmuahhmuah: taksa câkhiarnak, mit câkhiarnak le hngalnak nun pawl hi Pa hnen ihta an si lo ih, leilung ihta an si sawn. 17 Cule hi leilung le a câkhiarnak cu a cemrál rero; asinan Pathian duhnak a tuahtu cu kumkhuain a hmun ringring ding.\nKhrih Dodaltuih Thlarau\n18 Fahniangletla, atu hi cān netabik a si. Khrih dodaltu a ra ding tiin hna ih nan rak theih zo vekin atu hmanah Khrih dodaltu tampi an rak suak zo, cumi in atu hi cān netabik a si ti kan thei. 19 Annih cu kan hnen ihsin an fehsuak, asinan annih cu kanmai mi an si lo. Ziangah cutin ka ti tile, kanmai mi rak si hai sehla cu, kanmai hnenah an rak tāng ding. An rak fehsuak zo ruangah an zaten kanmai mi an si lo ti a fiang.\n20 Asinan nannih cu Mi Thianghlim in hriak a lo thih zo ih, thil ziangkim nan thei. 21 Thutak nan theih lo ruangah si loin, thutak nan thei ih thutak sung ihsin thuphan a suah lo ruangah nan hnenah ca ka rak ngan a si sawn.\n22 Thuphan pertu cu zo a si? Jesu cu Khrih a si ti hnáwngtu cu thuphan pertu a si. Pa le Fapa hnáwngtu cu Khrih dodaltu a si. 23 Zokhal Fapa hnáwngtu cun Pa a nei lo. Fapa a ṭantu cun Pa khal a nei a si.\n24 Curuangah a tir ihsin hna ih nan rak theih zo mi kha nanmah ah um ringring seh. Nanmah ah a tir ihsin hna ih nan rak theih zo mi a um ringring asile, nannih cu Fapa ah le Pa ah nan um ringring ding. 25 Cule hihi Pathian in kan hnenih sankhuk nunnak in rak tiamkam mi thutiamkam cu a si.\n26 Hih thil, nanmah a lo bumtupawlih thuhlapawl nan hnenah ka rak ngan a si. 27 Cule Pathian hnen ihsi nan dăwn mi hriak thihnak cu nanmah ah a um ringring ih, zohman ih zirh nan ṭul lo. Hriak a lo thih tikah, cuih hriak thihnak cun thil ziangkim a lo zirh a si. Cucu thudik a si, thuphan a si lo. Cumi hriak thihnak ih a lo zirhdān vekin amah ah nan um ringring ding.\n28 Fahniangletla, atu ah Fapa ah cun um ringring uh, amah a ra lăng tikah a hmaika-ih kan ral a ṭhatnak ding le kan ning a zahlonak dingah amah ah um ringring uh. 29 Anih cu midingfel a si ti nan theih asile, dingfelnak a tuahtu kip in Pathian-ih hrin an si ti nan thei.\n1 Ngai hnik, Pa ih in rak pek mi hi ziangbangtuk duhdawtnak so a si, Pathian fāte tiih in kawh hi! Curuangah hi leitlun mipawl in in thei lo, ziangruangahtile amah an thei lo. 2 Ka duhdawt mitla, atu ah kannih cu Pathian fāte kan si ih, ziang vek kan si lai ding ti lăngter a si hrih lo, asinan Fapa a ra lăng tikah cun amah kan bang leh ding ti kan thei; ziangahtile amah cu a sinak vekin kan hmu leh ding. 3 Amah ah hi ruahsannak a neitu kip in Khrih a thian vekin amah le amah a thianfaiaw ṭheu.\n4 Zokhal sual a tuahtu cun Pathian Dān khal a pahbăl a si, cule Pathian Dān pahbăl cu sual a si. 5 Cule kan sualpawl lahlo dingah, anih cu a lang zo ti nan thei, amah ah sual a um lo. 6 Zokhal Khrih ih a um ringring tu cun sual a tuah lo. Zokhal sual tuahpeh vivo tu cun Khrih cu a rak hmu dah lo ih, a theih khal a thei fawn lo.\n7 Fahniangletla, zohman in lo bum hlah hai seh. Dingfelnak a tuahtu cu Khrih a dingfel vekin a dingfel ve a si. 8 Sual a tuahtu cu Diabol hnen ihsin a si, ziangahtile Diabol cun a tir ihsin sual a rak tuah. Pathian Fapa a rung lăngnak săn cu Diabol-ih hnaṭuan ṭhiatbăl dingah a si. 9 Zokhal Pathian hrin mi cun sual a tuah vivo lo, ziangahtile amah ah Pathian-ih ci a um. Pathian hrin a si ruangah sual a tuahpeh vivo thei lo.\n10 Pathian fātepawl le Diabol fātepawl an lăngfiangnak cu himi ah hin a si: zokhal dingfelnak a tuah lo tu cu Pathian hnen ihta a si lo ih, a unaupa a duhdaw lo tu khal Pathian hnen ihta a si lo.\nPakhat le Pakhat Duhdawtawknak\n11 Ziangahtile a tir ihsin nan rak theih mi thucah cu, pakhat le pakhat duhdawtaw ding kan si, ti hi a si. 12 Kain vek si ding kan si lo, anih cu misualrálpa hnen ihta a si ih, a naupa a that. Ziangahso a naupa a thah? Ziangruangahtile a thil tuah mipawl an ṭha lo ih, a naupa ih thil tuah mipawl cu an dingfel. 13 Ka u le ka nau tla, leilung mipawl in an lo huat tikah, nan mangbang hlah uh. 14 Kannih cu unaupawl kan duhdawt ruangah thihnak ihsin nunnak ah kan lan zo ti kan thei. A unaupa a duhdawt lo tu cu thihnak ah a tāng hrih lai tinak a si. 15 Zokhal a unaupa a huatu cu laithat a si, cule laithattu cun amah ah sankhuk nunnak a nei lo ti nan thei.\n16 Jesu Khrih in kan hrangih a nunnak a pek ruangah duhdawtnak cu ziang a si ti kan thei. Kannih khal unaupawl hrangah kan nunnak pe ve ding kan si. 17 Asinan zokhal hi leitlun thil le ri neiin, a unaupa tlasamin a hmu ih, cu pa parah lainatnak a nei lo tu cu ziangtin so Pathian duhdawtnak cu amah ah a um ringring thei ding? 18 Ka fahniangletla, ṭawngkam lawngin le kâ lawngin duhdawaw loin, tuahnak in le thungaingaiin duhdawaw sawn uhsi. 19 Cule thutak ihta kan si ti kan thei ding ih, cumi in Pathian hmaika-ah kan thinlung ṭihphâng lo ten a umter ding. 20 Ziangahtile kan thinlung in thiamlo in coh asile, Pathian cu kan thinlung hnakin a tumsawn ih, thil ziangkim a thei.\n21 Duhdawt mitla, kan thinlung in thiamlo in coh lo asile, Pathian hmaika-ah ralṭhatnak kan nei. 22 Cule kan dil mi pauhpauh a hnen ihsin kan ngah, ziangruangahtile a mithmuhah a thupekpawl kan thlun ih, a lunghmuitertu thilpawl kan tuah ringring. 23 Cule a thupek cu hihi a si: a Fapa Jesu Khrih hmin kan zum ding le kan hnenih thu in pek vekih pakhat le pakhat kan duhdawtawk ding hi a si. 24 Pathian-ih thupekpawl a thluntu cu Pathian ah a um ringring ih, Pathian khal amah ah a um ringring. Cule kan hnenih in rak pek mi Thlarau zarin anih cu kanmah ah a um ringring a si ti kan thei.\n1 Duhdawt mitla, thlarau pauhpauh zum hlah uh, Pathian hnen ihta an si le si lo thei dingah thlaraupawl cu zăwihliah hmaisa ta sawn uh, ziangruangahtile profet deu tampi hi leitlun ah an ra suak zo. 2 Pathian Thlarau nan theih theidān cu hihi a si: Jesu Khrih cu milai taksa in a ra ti a phuangtu thlarau pauhpauh cu Pathian hnen ihta a si. 3 Cule Jesu Khrih cu milai taksa in a ra ti a phuang lo tu thlarau pauhpauh cu Pathian hnen ihta a si lo. Cucu Khrih dodaltuih thlarau a si. Cule hihi Khrih dodaltuih thlarau a ra ding tiih nan rak theih mi cu a si, atu ah cuih thlarau cu leitlun ah a rak um zo.\n4 Fahniangletla, nannih cu Pathian hnen ihta nan si ih, nan sungih umtu cu leilung ih umtu hnakin a nasat sawn ruangah annihpawl cu nan rak neh zo. 5 Annih cu leilung ihta an si. Curuangah annih cun leilung thil thuhla an rel ih, leitlun mipawl in an thu an ngaithla. 6 Kannih cu Pathian hnen ihta kan si. Pathian a theitu cun in ngaithla ih, Pathian hnen ihta a si lo mi cun in ngaithla lo. Himi in thutak phuangtu thlarau le mibumtu thlarau cu kan thei thei.\nKhrih vekih Duhdawt\n7 Duhdawt mitla, duhdawtnak cu Pathian hnen ihta a si ruangah, pakhat le pakhat kan duhdawaw ding a si. Mi a duhdawtu pauhpauh cu Pathian hrin mi a si ih, Pathian a thei. 8 Mi a duhdaw lo tu cun Pathian a thei lo, ziangahtile Pathian cu duhdawtnak a si. 9 Pathian duhdawtnak cu kan hnenah hitin a lang, a Fapa zarih kan nun theinak dingah, Pathian in a Fapa neihsŭn hi leitlun ah a thlah. 10 Duhdawtnak cu hihi a si, Pathian kan rak duhdawt si loin, Pathian in in rak duhdaw ih, kan sualpawl hrangah tlăwnlungawithawinak dingah Pathian in a Fapa a thlah ti a si sawn. 11 Duhdawt mitla, cutivekin Pathian in in rak duhdawt a si ahcun, pakhat le pakhat duhdawaw ve ding kan si. 12 Zohman in ziang tik hmanah Pathian an hmu dah lo. Pakhat le pakhat kan duhdawtawk asile, Pathian cu kanmah ah a um ringring ih, a duhdawtnak cu kanmah ah famkimter a si.\n13 Pathian in kan hnenah a Thlarau in rak pek zo ruangah, cumi in kannih cu Pathian ah kan um ti le kanmah ah Pathian a um ti kan thei. 14 Cule Pa in Fapa cu leitlun Rundamtu si dingah a thlah ti kan hmu ih, cumi cu kan theihter a si. 15 Zokhal Jesu cu Pathian Fapa a si ti a phuangtu cu amah ah Pathian a um ih, amah khal Pathian ah a um. 16 Cun Pathian in kan hrangih a neih mi duhdawtnak cu kan thei ih, cumi cu kan rak zum. Pathian cu duhdawtnak a si ih, cuih duhdawtnak ih a um ringring tu cu Pathian ah a um, cule Pathian khal amah ah a um.\n17 Thuṭhen ni ih ralṭhatnak kan neihnak dingah, duhdawtnak cu hitin kanmah ah famkimter a rak si. Ziangruangahtile kannih cu amai nundān vekin hi leilung tlunah hin kan nung a si. 18 Duhdawtnak ah ṭihnak a um lo, duhdawtnak famkim cun ṭihnak a dawihlo sawn, ziangruangahtile ṭihnak ah hremnak a tel. Ṭihnak a neitu cu duhdawtnak ah famkimter a si hrih lo. 19 Amah in in rak duhdawt hmaisak ruangah amah cu kan duhdawt a si.\n20 Mi pakhat in, «Pathian ka duhdawt,» ti siin a unaupa a huat asile, amah cu thuphan per a si. Ziangahtile a hmuh mi a unaupa hman a duhdawt lo asile, a hmuh dah lo mi Pathian cu ziangtin so a duhdawt thei ding? 21 Cule amai hnen ihsin kan neih mi thupek cu hihi a si: Pathian a duhdawttu cun a unaupa khal duhdawt seh.\n1 Zokhal Jesu cu Khrih a si ti a zumtu cu Pathian hrin mi a si ih, mi kip amah hringtupa a duhdawtu cun a hrin mi khal a duhdaw a si. 2 Pathian kan duhdawt ih a thupekpawl kan thlun tikah, himi in Pathian fātepawl kan duhdawt a si ti kan thei. 3 Ziangahtile Pathian kan duhdawtnak cu hihi a si, a thupekpawl kan thlun hi. Cule a thupekpawl cu phurrit an si lo. 4 Ziangahtile zokhal Pathian hrin mi cun leilung a neh. Leilung a nehtu kan nehnak cu kan zumnak hi a si. 5 Leilung nehtu cu zo a si, Jesu cu Pathian Fapa a si ti zumtu hi a si lo maw?\nPathian Fapa Theihpitu\n6 Anih cu ti le thisen ihsi a ra mi Jesu Khrih a si. Anih cu ti ihsi lawngin a ra lo ih, ti le thisen ihsin a ra a si. Thlarau cu thutak a si ruangah, theihtertu cu Thlarau a si. 7 Ziangahtile van ah theihpitu pathum an um: Pa, Kamsuakthu le Thlarau Thianghlim an si. Cuih pathum cu pumkhat an si. 8 Cule leitlun ah theihpitu pathum an um: Thlarau, ti le thisen an si. Cuih pathum cu pakhat ah an lung a rual. 9 Milai theihternak hman kan cohlan a si ahcun, Pathian theihternak cu a ropisin a si. Ziangahtile Pathian-ih theihternak cu a Fapa thu a theihter mi hi a si. 10 Fapa a zumtu cun amah ah theihpitu a nei. A zum lo tu cun Pathian in a Fapa thuhla a rak theihter mi a zum lo ruangah, Pathian cu thuphan per ah a tuah. 11 Cule theihternak thu cu hihi a si: Pathian in kan hnenah sankhuk nunnak in rak pe zo ih, cuih nunnak cu a Fapa ah a um. 12 Fapa a neitu cun nunnak a nei; Pathian Fapa a nei lo tu cun nunnak a nei lo. 13 Sankhuk nunnak kan nei ti nan theihnak dingah le Pathian Fapa hmin nan zum theinak dingah, Pathian Fapa hmin a zumtu nan hnenah hi thilpawl hi ka ngan a si.\n14 Amah ih kan neih mi ralṭhatnak cu hihi a si, amai duhnak thawn milawih ziangkhal kan dil asile anih in in ngai a si. 15 Cule a hnenih kan dil mi pauhpauh a ngai a si ti kan thei. Cumi kan theih asile, a hnenih kan dil mi cu kan ngah ding a si ti kan thei.\n16 Mi pakhat khat in thihnak ih mi hruaitu si lo sual a unaupa in a tuah rero lai a hmuh asile, a hrangah thlacam seh. Cule Pathian in thihnak ih mi hruaitu sual a si lo mi a tuahtu hnenah cun nunnak a pe ding. Thihnak ih mi hruaitu sual a um. Cumi hrangah thlacam seh ka ti lo. 17 Dingfellonak hmuahhmuah hi sual a si, cule thihnak ih mi hruaitu si lo sual a um.\n18 Pathian hrin mi zokhal in sual a tuahpeh vivo lo ti kan thei. Pathian hrin mi cun amah le amah a kilhimaw ih misualrálpa in amah cu a thâm thei lo. 19 Kannih cu Pathian hnen ihta kan si ti le leitlun pumpi hi misualrálpaih kut sungih um a si ti kan thei. 20 Pathian Fapa cu a ra ih a dik mi pa kan theih theinak dingah, anih in theihthiamnak in rak pe zo ti kan thei. Kannih cu a dik mi pa ah kan um, cu pa cu a Fapa Jesu Khrih a si. Amah cu Pathian dik le sankhuk nunnak a si.\n21 Fahniangletla, milempawl ihsin kilhim aw uh. Amen.


KOREA RAM IH MIPA ZAHMAWH HMUAN (Haesindang Penis Park +VIDEO) – Ethuthang\nKOREA RAM IH MIPA ZAHMAWH HMUAN (Haesindang Penis Park +VIDEO)\nFebruary 1, 2018 February 1, 2018 Iris Hnem korea, Lawrkhawm, weird, World\nHahdam takih vak thei nak ding Park pawl hi mipi ziangtin kan hiip thei ding ti in ceimawidaan phunphun an hmang ih South Korea, Sinnam khua ih um Haesindang Park cu a danglam zet. Panis park ti`n tla an ko ih mipa zahmawh lem tamzet an tuah. 10ft sang mipa zahmawh lem tiangin a um.\nAn simdan ah himi tipi sung ah virgin nunau a tla that ih cumi thlarausual in tidai sung ih nga pawl a ti hlo thluh. Nan, ngathliarpa pakhat in a mipa cii tidai sung ih a titlak hnu in virgin nunau thlarausia cu a lung a ti awi ih nga pawl a um ter sal.\nFala mawi virgin cu a tlangval pa in hnaṭuan dingin tipikap lung par ah a tanta. Hnaṭuan tlung hnu ah va hruai ding in a feh nan tilik, ruahsur, ṭek tlak ruang ah a hnen feh thei nawnlo in a fala nu cu tilik in a dawlh hlo.\nVirgin fala nu tipi in a lak hnu, tipi sung ah nga an um thei nawnlo. An zumdaan ah cun tipi sung ih tlak virgin nunau nu hin thinheng in nga pawl a ti hlo ṭheh si ding ti an zum. Nan, ngathlir pa in tipi sung ah mipa cii a ti tlak hnu in nga a um theisal.\nAn khua pawl cun mipa cii in virgin fala thlarau a ti lungawi ruang ah nga a um sal ti ruahnak an nei ih an khua pawh in tidai par ah mipa cii an thlah.\n← MISS MIZORAM 2018 PHOTOSHOOT ROUND (Finalist Photos)\nCHAMELEONMASK OR HUMAN UBER (video) →\nNikhua theilo in thla 4 sung damlo nu cu a duh bikmi hla an ngai ter hnu in lungfim saal\nMay 13, 2018 Iris Hnem Comments Off on Nikhua theilo in thla 4 sung damlo nu cu a duh bikmi hla an ngai ter hnu in lungfim saal\nNUCLEAR RAL THO NAK DING MINUTE 2 LAWNG A DUH (+video)\nJanuary 26, 2018 Iris Hnem Comments Off on NUCLEAR RAL THO NAK DING MINUTE 2 LAWNG A DUH (+video)\nPHILIPPINE RAM IH MEISATLANG A PUAK CING DING AN ZUM (+video)\nJanuary 23, 2018 Iris Hnem Comments Off on PHILIPPINE RAM IH MEISATLANG A PUAK CING DING AN ZUM (+video)


Hnipuan Sen Le Var Lawng An Hruh Ṭheu – Meifar\nDecember 13, 2021 admin Leitlun 0\nIndia, Bangalore khawpi ih um pacang Sevenraj in thil sen le var a ngaina tuk ih an inn le an thilri zaten a sen le a var thluh.\nAn hnipuan, an motor scooter pawl khal a sen le a var thluh, vengsung mipi pawlin a motor cu police motor & ambulance motor tla a bang an ti. A sen le a var lawng a atchilh lo ih number 7 khal a atchilh thotho.\nA hmin Sevenraj khal 7 siangpahrang tinak a si. Ziangruangah number 7 a ngaina ti asilen an unau lakah pa 7-nak a si ruangah a si. An motor number khal 7777 a si ih a phone number cemnak khal 7777 thotho a si.\nA coat kor beh khal 7 lawng a ret. Ṭhenkhat in capohnak ah an hmang nan ziangah arak ruat ve ce lo ih amai duhdan in a khuasa ih an innsang cu an nuam thei zet. Amah hi khuasung upa pakhat a si ih 2018 kum hrilawknak khal arak tel zo. (#Indiatimes)\nUS Palik Pawlin Bilble An Zem


Australia Chin Mi Pawl In Suu Kyi Tong Ve Ding - Chinland Today Media\nNovember 24, 2013 10:40 am·0 comments\nMelbourne: Aung San Suu Kyi cun a veikhatnak hrang Australia ram a tlawng ding ih Melbourne ih um Myanmar mi pawl a tonnak ah Chin mi pawl khal a tong ve ding.\nNovember 26 ah kan ram a suahsan dingih 27 ni ah Sydney Opera House ah thurelnak le cawimawinak a ngah mi laknak a nei ding. Hi cawimawinak hi University of Sydney le UTS phunsang tlawng pawl ih an pek mi sunlawihnak a si. ‘Mi 15000 lenglo in hi a thusim mi le cawimawinak an peknak ih tel dingin hmin an pe zo’ tiin Thomas Soe, Aung San Suu Kyi Australia ih a raknak ding thu ih thupuangtu cun Chinland Today palai hnenah a sim.\n‘Australia ih an khawpi Canberra ah a feh ding ih Myanmar mi pawl zing lam ah tonnak a nei dingih cu mi hnu ah Australia rorel inn pi ah feh in Tony Abbott ih kaih hruai mi rampi roreltu pawl thawn thu relnak an nei ding’ ti khal in Thomas Soe cun a sim.\nMelbourne khawpi cu Nov 30, 2013 ah a thleng dingih a thaisun Dec 1, 2013 ah Myanmar mi pawl tonnak a nei ding. ‘Zing sml 9:30 – 10:30 karlak ah Melbourne ih nisuahnak lam ah Myanmar mi pawl tonnak a nei ding. Mi 3000 hrangah hi tonawknak hi rua hman a siih Burma miphun pawl hrang tonak hmun 1000, tlangpar miphun pawl hrang tonak hmun 2000 tiin ruahmannak kan nei. Tui nitiang ahcun tlangpar mi 1500 lenglo tluk in hmin an pe fel zo’ tiin Suu Kyi ratnak ding hrangih tawlreltu Kyi Lwin cun Chinland Today hnen ah a sim.\nNisuahnak lam ih um Chin mi 200 lenglo khal in hi hmun ih tel dingin hmin an pe zo tiah theih a si. Arakan, Karen, Kayin pawl khal an tel ding tiin Kyi Lwin cun a sim. Zinglam ih Myanmar mi pawl thawn biaktonawknak a neih hnu ah Monarch University ah cawimawinak la in thusimnak a nei sal ding.\nHi tiih Australia a tlawnnak san bik cu World AIDS Day hmannak ding hrang ih thurelkhawmnak ih thusim tu ding ih sawm a sinak ihsi ra mi a si. A vei 20 nak International AIDS Conference hi July 2014 ah Australia, Melbourne khawpi ah hman ding mi a si.\nChin Mi 400 Lenglo In Suu Kyi Tawng Dingin Ralring\nSuu Kyi In Australia Ah Ziang A Tuah?\nSuu Kyi In Zomi National Congress Party Pawl A Lawm\nAung San Suu Kyi Australia A Thleng Zo


Thinzar Wint Kyaw Suahcam Ah Amah Duhdawttu In Thisen Hlunak In Laksawng A Pe – Meifar\nDecember 7, 2021 admin Myanmar 0\nThinzar Wint Kyaw cu Myanmar lemcan thiam le model hminthang zet a si, Myanmar ramsung lawng siloin Asian ramsung khalah a hminthang zet. A hmuihmel a mawi ih a ruangrai a ṭhah ruangah mipa lawng siloin nunau khalin an ngaina zet.\nDecember 4, 1987 kum ih piang a si ih December 4, 2021 ahkhan kum 34 a kim, a suahcam ah mipi in laksawng ṭhaṭha an pe ciamco. Cumi lakah laksawng pakhat a dawngmi cu a danglam ih Thinzar Wint Kyaw khalin “Man le mual ih lei theih lo mi laksawng” tin a tarlang.\nThinzar Wint Kyaw suahcam ah amah duhdawt zettu fala pakhat cu siizung ah ava feh ih Thinzar Wint Kyaw suahcam laksawng hrangah tin a thisen a hlu.\nA hmin cu Poe Thinzar a si ih, “Ka duhdawtmi Happy Birthday. Tuisun hi ka siangpahrang nu Thinzar Wint Kyaw ih suahcam a si ih a ṭulnak ih an hmang dingah ka thisen ka hlu.\nKa thisen rak dawngtu damlo khal a ziaum zo ti ka thei ih ka lungawi tuk. Ka unu (Thinzar Wint Kyaw) khal a diriam zet ding ti ka zum, ka lo duhdawt tuk. Ka veihnih thisen hlunak a si thlang” tin a tarlang.\nTleirawl Kum 14 Mi Cu Online Ih A Tonmi Tlangval Ih Neiaw Dingin A Ko Ih >>>


Baptism hnu ih Hrem tuarnak - Chinland Today Media\nMay 14, 2012 1:59 am·0 comments\nBaptisma hnu ih Hrem tuarnak\nPuithiam saang le a rualpi pawl hmuahhmuah le cutawk hrawngih a ummi Sadusi pawl cun tirhthlah pawl kha an halhsiktuk ruangah thil pakhatkhat tuah an tum. Tirhthlah pawl kha an kai ih mipi thawng a an thlak. – Tirhthlah 5:17-18\nBible Siar Ding: Tirhthlah 5:12-42\nMipi an tthekdarh aw thluh ih hremnak (persecution) a thleng. Pathian in a thei – cumi cu ttihzah upatnak thawn ka sim – nunnak hi zianghman harsat buainak tong loin a olsamtuk a si ahcun tthansonak ngaingai a um thei lo. Nuamnungtuk in na um asile Pathian ih a maksakmi khawkhan lairelnak na tthelh pang ding.\nMi pakhat cu rundamnak a ngah hnu ah Khrih thuthangtha ruangih tiduhdahnak zianghman thei lo le tong loin kum tampi a um thei men. Zumtu mi pakhat cu hremnak zianghman tong loin nun thianghlimternak tla a co thei men. Asinan zumtu mi pitling cun Thlarau Thianghlim ih baptisma a co hnu ahcun Khrih ruangih hrem tuarnak tong loin a um thei hrimhrim lo ding.\nDungthluntu pawl hi an Bawipa Jesuh thawn an umtlang lai ahcun mangbangza caan ttha hmang in an um. Hremnak an tuar lo, asinan Bawipa cu Nazareth khua mi tampi lakah tlang par ihsin tul thlak tumnak tiang a tong (Luka 4:16-30).\nZiang a va cang khal asile kan parah nasazet ih thutthennak le tuarharnak a um lo zia hmu thiam cio uhsi! Kannih cu nuntermi kan si, hruai suakmi kan si, thuneihnak thar ih thlengh danglammi kan si. A siat theimi sung ihsin a siat thei lomi ah thlengh kan si zo. Thihnak a um lai ah kannih cu vanlam nun neitu kan si, huat-awknak a um lai ah duhdawtnak cotu kan si. Pathian huham in minung sinak a uk, Bawipa in thihnak sungin Pathian huham ih tleunak sungah in luhpi. Bawipa in kan nunnak cu neelrawn ramcaar ih nunnak tiva vek a siternak kha ka hmuh thiam a ttul.\nNa nunnak le na hnattuannak a zate hniksak caan a ra thleng ding. Na minung sinak lenglam ih thleng ding, minung sinak ih na ruah thei hnakih saang deuh ruat thei ding, le tisami sinak hnakin saang deuh ih na thlen theinak dingah Thlarau ih nunternak in na zuam ding. Pathan Ttongkam ih a simi vek a si lai ding, “Curuangah atu ihsin Pathian raalthuam kha hruk uhla caan sia a thlen tikah nan raal pawl cu nan do thei dingih a net tiang nan do hnu ah nan ttanhmun cu nan hum ngah ding” (Efesa 6:13).\nHniksaknak na ton caan le a cemnetnak ka thleng thlang maw na ti lai ah, Bawipa in a cahnak huham thawn nunnomnak hmun ah a lo hruai ding.


US Siibawi pawl in Covid 19 dokhamsii thawn pehpar mi ralrinnak simthan an beisei | Falam Online Media\nCovid 19 dokhamsii dawttu pawl ih side effect tuar ding mi cu thil olai men a si lo zia, mipi hnen ah tlangthannak nei cia dingin US doctor pawl in Sii tuahtu company le Centers for Disease Control and Prevention hnen ah duhhlannak an nei.\nPfizer le Moderna company ih suahdingmi Covid 19 dokhamsii hin Covid 19 nat nei besiatuk lemlo pawl ih tuar mi vek (Luna, taksaa, thacem, taksazawng tvk) side effect a nei ruangah voikhatnak a dawttu pawl in side effect ṭih ah voihnihnak dawt lo ih an um pang ding an phang ruangah US doctor pawl in tuvekin thuburnak an nei mi a si.\nAmerican Medical Association ih ṭuanvonei Dr. Sandra Fryhofer in “Pfizer le Moderna company ih suahdingmi Covid 19 dokhamsii hi nilak kaan in a hranten voihnihdawt ih dawt ding mi a si.” a ti.\nCovid 19 dokhamsii test lai ih volunteer sii dawt tuar pawl in sii dawt hnu ni malte sung taksa, Luna, taksazawng le thacem in kan um tiah side effect an tuar mi an rak relsuak dah.\n“Sii test nak ih volunteer miṭhenkhat cun side effect an tuar ve lo ruangah thuphan sii in dawt siding titiangin an rel suak. Asinan mitamsawn cun ni malte sung side effect kan tuar an ti. Curuangah Covid 19 dokhamsii dawt hlan ah a dawttu ding pawl hi side effect a um ding ti`n simthan cia sehla duh a um zet. Voihnih dawt ding a siih mipi hnen ah side effect an tuar ding mi kan sim cia lo cun voikhatnak an dawt ih side effect tuar mi ṭih ah voihnihnak an dawt duh nawn lo pang ding ti phan a um” tiah Dr. Sandra Fryhofer cun US hrambun ASAC hnen ah a sim ih “voikhat dawt lawng cun nathrik a dokham fuh thei lo ding” a ti.\nCovid 19 dokhamsii cu Sii suahtu company in emergency hrang ih hmang thok thlang dingin Food and Drug Administration hnen ah dilnak ca a theh lut zo ih FDA ihsin siannak ca an ngah le December thla thok lam ah US ram ah Covid 19 dokhamsii an hmang thok thlang ding a si.\n← Pa le Pa kopaw (gay) Penguin cun a Voihnihnak Naute an kheu ter\nLungpi Q hmun ih um mipakhat in Covid 19 nat a nei +Tufang Falam dinhmun →


North Korea Ram Ah Ni 11 Sung Hnih An Siang Lo, Kim Jong Un Pai Thihcam A Thleng – Meifar\nNorth Korea mipi pawl cu an cozah in ni 11 sung hnih le zu in an siang lo, puai tuah le lungawinak hrimhrim zohman tuah an siang lo. A san cu an ram hruaitu Kim Jong Un ih pai thihcam a thleng ruangah a si, Pu Kim ih pa Kim Jong Il hi North Korea lal sual zet arak si.\n1994 ihsin 2011 kum tiang North Korea ram a kaihruai ih December 17, 2011 ah kum 69 mi si in heart attack in a thi. Kim Jong Il in kum 17 sung North Korea ram a kaihruai, a thih hnuah a fapa pathumnak le nautabik a si mi Kim Jong-un (kum 37) in a keneh rung thlun in North Korea ram a kaihruai.\nKumdang ahcun Kim Jong Il ih thihcam hi ni 10 sung lawng an riahsiatnak an langter ṭheu nan tuikum cu kum 10 kimnak a si ruangah ni 11 sung an riahsiatnak an langter. Kim Jong Il ih thih sun December 17 ahcun zohman bazar kai an siang lo, dai reprep in an umter thluh ṭheu. Tualsung mi pakhat in, “Himi riahsiat ni 11 sungah hnih le zu in an siang lo, cangvaihnak zianghman tuah an siang lo.\nKumdang ah himi ni sungah zu in le thil dangdang tuah an kaihmi pawl cu sual rapthlak zet tuahtu tin an kai ih hmundang ah an hruai, an kaihmi pawl hi tutiang kan hmu nawn lo. Himi ni sungah mithi an um asikhallen ringpin ṭah an siang lo ih an phum lohli. Himi ni ih birthday nei pawl cu birthday lawmnak caan an hmang thei dah lo” tin a thupten media hnenah a sim thei.\nRalkap le palik pawl khal himi ni sungah nasa zetin duty hna an ṭuanter ih daan le dun pahbaltu pawl an hawl, zan khal itthat thei loin an duty ter ih security hngetkho zetin an tuah. Kim Jong Un tei innsang ihsin mi pathum in North Korea ram hi an kaihruai zo, a pa in arak kaihruai ih a pu Kim Il Sung khalin arak kaihruai.\nA pu Kim Il Sung in 1948 ihsin 1994 kum tiang North Korea ram hi a kaihruai ih a thih hnuah a fapa upabik Kim Jong Il in a lal tokham ah arun to. Kim Il Sung ih thicam khalah zarhkhat sung riahsiatnak an langter ṭheu ih hnih le zu in an siang lo, hna an ṭuan thei lo ruangah mipi in harsatnak phunphun an ton phah.\nTualsung mi pakhat in, “Zianghman kan tuah thei lo ruangah kan harsa deuhdeuh, mithi zo pahnih ruangah mi tampi in harsatnak an ton phah ṭheu hi cu a buaithlak tuk. Riahsiat ni hi malte ṭhum deuh sehla mipi hrangah tuardan a ziaum deuh ding. Himi riahsiat ni caan ah Kim Il Sung le Kim Jong Il ih ropitnak thuhla in ra sim thei ringring ih a ningum tuk” a ti.\nChina In US Ralrinnak A Pe, Leitlun Rapi Vei 3-Nak A Suak Thei


Myanmar President in Surbung vanzam tualrawn ṭuanpeh lawlaw dingin Fial - Falam Online Media\nMyanmar President in Surbung vanzam tualrawn ṭuanpeh lawlaw dingin Fial\nJuly 10, 2020 July 10, 2020 admin\t0 Comments Falam Thuthang, Surbung Vanzam Tualrawn\nZaṭek 97% ṭheh a si zo mi Falam, Surbung vanzam tualrawn cu ṭuanvo neitu pawl in ṭhehsuak lawlaw ko ih ṭuan dingin Myanmar President in a fial tiah theih a si.\nJune 25 ihsin 27 karlak, flight check nei nak ah vanzam ṭum/zuang tikih hnaihnok thei, ṭihnung deuh mi tlaang bawk 2 ṭhiatbal ṭul an hmu ruangah tuvekin Myanmar President in ṭuanpeh lawlaw ih ṭhehsuak tiang ṭuan lawlaw dingin a fial mi a si.\nCuhleiah vanzam tualrawn zaṭek 97% sak nakih an hman mi hmanrua pawl khal, tlun hrih lo dingin le tlaang bawk kehlam ṭhiat hmaisa in a sangsang ten ṭuan ṭheh lawlaw dingin union Minister in Surbung vanzam tualrawn ṭuanvo neitu hnen ah a sim than thu khal theih a si.\nHih thuhla cu cozah hnaṭuan rinsantlak, mi pakhat in a Facebook cahmai ah a tar ih, ca sung ahcun “Surbung vanzam ṭumnak hi tlang bal ta lo i ṭum ding cu pilot pawlin an duhlo ruangah bal ta ding asi.\nCumi thu khal tamadah in a ṭheh tiang tisuak lawlaw ding a ti ih, union minister in nan cet nan khawl pawl pakhat hman tlung tir loin kehlam ih tlangte khi rak bal hmaisa ding, cumi ṭheh in vorhlam tlang khal bal cih ding tin a fial thu theih asi” tin a ngan.\nTipi thuanthum ihsin feet 6000 sangnak ih sakmi Surbung vanzam tualrawn cu kum 2015 ihsin sak ṭan a si ih saknak man ah 34 billion kyat (US$24.34 million) hrawng an cemliam a si.\nVanzam tlannakding lamziin cu a sau lam ah ft 6000, kauh lam ft 100 a siih France le Italy ram suak vanzam ATR-72 phun ṭumnak dingih sakmi a si.\nref: Pu Ngun Thawng\n← PUBG lek nakah a Nu le Pa bank account paisa million 29 kyats hmangsak\nChina ngakaai Laawng Vuur ret nakah Mithi ruak an sar →\nMatupi ih mithattu U Bawi Lian an hawl hmu thei lo\nApril 17, 2021 April 17, 2021 Ni Hnem Sung 0\nCaamkhat sung Mina kil dinhmun in Falam Siizungpi ih ka hmuh ton mi\nJuly 25, 2021 August 2, 2021 Ni Hnem Sung 0\nThantlang khuasung ah CDF ralkap pakhat an kap that\nApril 12, 2022 April 12, 2022 Ni Hnem Sung 0


Mipa Sinak Zahmawh Neilo Pa in Nu 100 Lenglo Ihpi Nan An Theilo - Chinland Today Media\nMarch 5, 2016 11:07 pm·0 comments\nMipa sinak zahmawh neilo pa cun nunau 100 lenglo thawn nupa sinak an hmang tlang nan, a neih le neilo theilo in a thuthup a thup.\nAndrew Wardle timi pa hi a suah pek ihsin a zun fehnak le a phuu pawl an um nak hmun ah um lo in a rak um. Cutin mipa sinak zahmawh a neilo. Sibawi pawl in an tuahsaknak zamawh cu a um thei nawn cuanglo.\nMachester ih um mi a siih TLC channel pawlin a thuhla suhnak le hliakhlainak, ‘Man with no Penis’ (Mipa zang neilo) timi thulu hmangin an tuha. An video tuah mi hi thusuhnak pawl hi sml 1 tluk sau a si.\nWardle, kum 40 tluk pa in an thu suh mi pawl a sim phahin, a hlan ih a mah rakuartu pawl le tu ih a fala hnen khalah a thuthup anrak theih dahlo mi a rak sim awk dah lo miah ngaithiam a dil aw cih.\nTu ih a fala thawn kum thum lai an rak um tlang zo nan TV show ih a mahte a phuanawk hlan tiang a dinhmun a theilo lawlaw. Ziangah tile a mah le mah, rel mawi awknak ah sivai ka ei tivek, lole ka zin thawhnak a har ruangah ka taksa sungah thil anret tivek in a rak sim aw theu.\n‘Ka harsatnak ka theih ruangah nunau pawl taksa hi ka theifiang zet. Ka kiang nai anum tikah nupa sinak hmang ngaingai loin an diriam tiang ka tuah ih, an lungkim, keikhal ka lungkim’ tit la in a sim.\nSibawi pawlin zamawh aneih sal theinak dingah a baan tit thawn an tuahnan, a tit a nung ngah theilo. A fala nu hin a sinak a theinan tlansan menlo in a umpi bet vivo ding thu khal an thusuhnak ahcun a sim aw ve.\n(Hi thusuhnakpawl hi kum 2015 ih an rak tuah mi a si.)


II. Mahlemah neh awknak: Thinlung ruahnak huham kaihhruai nak - Hre Mang\nII. Mahlemah neh awknak: Thinlung ruahnak huham kaihhruai nak\nMi pakhkatkhat cu a thinlung huham cahnak thawn a thinlung suangtuahnak le a taksa cangvainak hmuahhmuah cu kaihruai aw ding asi. Asinan mi pakhat thinlung ruahnak cu thaten zirhmi asi lo ahcun a thinlung suangtuahnak, khawruahmi, le a taksa cangvaihdan pawl kha thaten kaihhruai asi lo theu. Cucu a thinlung ruahnak cah lo ruangah si loin thaten zirhmi asi lo ruangah asi sawn. Milai thinlung ruahnak cu thaten zirh asi lo tikah thinlung suangtuahnak, caknak, hiarnak, thinhengnak, mi huatnak, asezawng lungput pawl kha duhtawk in an cangvai tikah a thinlung huham cahnak kha a tla niam ih zianghman ruahmi hmun hnget nei thei loin a um theu. Thinlung vavai in a um theu. Cuticun, na thinlung ruahnak kha thaten kaihhrem asi lai hlan lo cu thaten zianghman zir thei mi khal nei loin na thinlung a vavai ringring ih thiltha tuahsuak dingin hman tha lo ah a cang theu. Cuvekin na thinlung a um asile: 1) na thinlung ruahnak kha zirh lo mi asi thei, 2) na thinlung ruahnak kaihrem tu sungah ziangmaw famkim lonak a um tla asi thei, 3) culole, na thluak a thawl asi thei.\nCuvek dinhmun ah na um tikah, thinheng tuknak, cak hiarnak, phur hlawptlo tuknak pawl lak ihsin kaihhrem awknak ihsin nehnak zir a theih. Milai thinlung cu zirh theih mi asi.\nVoi tampi cu milai thinlung cu thu ruat thei loin a cau theu. Voi tampi cu thinlung in ziang thil pakhatkhat hman ruat thei loin a um theu. Ruahmi bulba nei loin a vak tawi theu. Cuvek in a vaktawi ringring mi thinlung cu thinlung cak lo asi. Thil pakhatkhat ruahnak hnget nei thei lo mi thinlung cu thinlung cak lo mi asi. Voi tampi cu cutin milai thinlung a um theunak cu mi pakhatkhat cu thu a ruat si loin thu pakhatkhat in a thinlung luahkhat asi sawn theu. A thinlung a luahkhat tu thu pakhatkhat cun a thinlung kha a ei rero asi, a thinlung in thu kha a ei si loin thu a tha maw a sia maw thu pakhatkhat in a thinlung kha a ei rero. Cutikah, milai cun ziang thu bik a ruat ti khal thei mumal loin a thinlung cu a vak tawi theu. Cutgikah buainak pakhatkhat maw thu theihfiang lomi pakhatkhat maw ruat thei nak a nei nawn loih a thinlung ruahnak sungah ziangkim a rawi aw celcel men. Asinan a cakvak mi thinlung cun thu a ruahmi kha ziang asi ti a thei ih thinlung huham cakzetin a ruat thiam, buainak ummi pawl lak ihsin ziangvek tlansuaknak lamzin asilole ziangvek in buainak cu tuah that theih asi timi a ruat thiam. Cui hleiah a thinlung sungah ruahnak tha lo pawl kha a thleidang thiam ih a hlawn hlo in a tanta thiam fawn.\nCuruangah na thinlung sungah a lut mi ruahnak suangtuahnak pohpoh kha na pom ih na lak theh, na thinlung sungah khua na luahter asile na thinlung kha a cak lo, a dam lo tinak asi. Ruahnak tampi cu a tul lo le hman tlak lo tampi na thinlung luah tu menmen asi theu ruangah cu pawl cu na thinlung huham cahnak in na dawi kiangih na hlawn thei ringring a tul. Culole ruahnak tha le thu tha na ruah ding hmuahhmuah alo siatsuah sak dingih na ruahnak pawl kha zianghman hma tlak lo ah an cang theh ding. A thianhlim lo mi, midang siatnak, midang mawhsiatnak, huatnak, le thiltha lo lam lawnglawng in na thinlung a luahkhat asile na nun in a rah suak mi cu na thluak, ruahnak sungih thlaici na tuhmi vek asi ding.\nNa thinlung huham cahnak kha na duhmi le tumtahmi ah hnget zetin na bun ih na hmang thiam asi ahcun na thinlung huham le na taksa cahnak hmuahhmuah kha na tumtah mi pakhatkhat parah a zaten na hmang thei dingih hlawhtlinnak na hmu ding. Ziang thil pakhatkhat na tuah tikah na thinlung cahnak le na thazang cahnak zate thawn na tuan tikah pitlinnak cu na hmu cia tluk asi. Na tuah mi parah na lung a awi dingih na tuah mi parah na hmui a ngil fawn ding. Cuti silon na thinlung kha a duhnaknak ah na vak tawi terih na thinlung in a lo hruainak pohpoh ah na thlun vivo a si ahcun zianghman tuah pitlin thei mi na nei lo ding. Thinlung vaktawi mi mi pitling an suak dah lo. “Mi vaktawi” , umnak hmunbulba nei loin a vak rero mi, tuanmi le tuahmi le tumtahmi bulba nei loin a vak rero mi cu tuanvo tumpi pek tlak khal asi dah lo ih mi rinsan mi khal asi dah lo vekin thinlung a vak tawi mi zianghman tumtahmi pitling a neih dah lo vekin tuah pitling mi khal a nei dah lo ding. Cuvek milai cun thil thupi a tuah suak dah fawn lo. Thil thupi tuahsuak mi a neih hmanah a siatsuah tu lam sawn asi ding. Curuangah ziangkhal na tuah asile na thinlung, na thazang le na ruahnak thawn tuah aw la, “Pathian tumtah nak ka nunah pitling dingin, ka tuah thei, ka tuah duh, ka tuah pitling ding asi” ti zum aw la na ka in ka tuah pitling ding asi tiah sim fawn aw. Thinlung hmunkhatah thum tahratin tumtahnak nei in thu a ruatih hna a tuan tu cun a thinlung ruahnak zate le a thzang zaten a ruatmi tuah mi parah a thum awk ruangah a thinlung le a thazang cu tikcu can pakhat sungah a tumtahmi parah lungrual ten hna an tuan ruangah a milai sinak pumpuluk in hna a tuanih a pitling theu asi. Culaifangah a mai thinlung sungah hnaihnawktu ruahnak dangdang pawl lak ihsin a thiarfihlim aw thei ringring tu asi fawn.\nZiangtik hmanah manhlap tukin zianghman thu ruat dah fawn hlah. Na phur hlawptlo tuk asilole na manhlap tuk tikah na tluak sungih na ruahnak pawl kha kimcang ten hna an tuan thei lo. Nangmah le na thinlung ruahnak kha na kaihhrem thei hlan cu a cancan ah na duh lo zawng na tuah pang ding ti phan um zet. Mi pakhatkhat in mei thal a kap zik tikah daiten a hmuisel a bih ta ih ciamciam ten a kap lawngah a tumtah mi a ngah thei vekin thil pakhat na tuah zik tikah thu ciamciam ten ruat ta ringring aw. Thu ciamciam ten a ruat dah lo mi cu ciamciam ten a hmuisel bih ta lo in mei thal a kap theu tu vek asi. Ciamciam ten a hmuisel bih tha ta loin meithal a kap theu tu cun a kah duh mi a thelh lawng hman si loin a tum lopi a kap ngah theu ih thil pawi zetzet a tuah pang theu. Cuvekin thu thaten ciamciam ten ruat ta loin, man hlap zetin thu a ruat ih thil a tuah theu tu pawl cu an kiang um tla a tih nungzet. Ziangah tile an tum lo pi in an meithal in in kap ngah pang ding a phan um zet. Curuangah mi hrekkhat cu an phur hlawptlo ih an thisen a za tuk tikah an tum lopi an tuah an sim theu ih an kiangkap um mi hliamhma an put theu. Cuvek minung cu mi tampi in an duh dah lo ih an kiang um tla an duh dah lo. Rei lote an um hmanah an sinak taktak an theih fiang tikah an tih theu.\nMi pakhatkhat thawn nan biak awk tikah na biak mi pa/nu kha tha ten zoh aw la na thinlung zaten na simmi thu kha ruat aw. Ziang thu na sim ding ti ruat cia aw. Mi pakkhatkhat na biak tikah na thinlung ruahnak le na taksa zaten tel ringring seh. Cun na biak mi pa/nu ih mitmeng le taksa cang pawl kha fimkhur ten zoh aw. Nangmah kha mi thawn nan biak awk tikah na taksa cangvai le na mitmeng pawl kha thaten kilkhawi aw ringring aw. Khawdang tang phah in mi be aw hlah. Mi na biak laiah na ka in na tong mi le na thinlung in na ruahmi, na taksa cang dan pawl kha rual aw ringring sheh. Mi thawn biak awk tikah na tongfang in na sim duhsan mi ih a hrek tluk maw a hrekhnak ih tam fang lawng a sim fiangih a tanglai mi cu na taksa cangvaih dan le na mitmeng zoh in na biak mi pa cun na sim duh mi kha san a rak neihter mi a si. Cuvek thotho in na biak mi mi pakhat khat ih mihmai le taksa cang zoh in a sim duhsan kha ziang asi ti na thei thiam a tul fawn. Mi pakkhatkhat na biak tikah na thinlung ruahnak le na taksa kha ziangtluk in hmunkkhat te ah lungrual zetin hna an tuan tlang timi parah hngat aw aw in mi na pehtlaih nak in hmual a nei in a hlawhtling ter ding asi.\nThu pakhat khat mi in an lo sim tikah, nangmah in na sim tikah, phur tuk le thisen sa tuk in um hrimhrim hlah. Cuvekin na um tikah na tluak thahri kha tamtuk na hmangih na thinlung khawruahnak kha a cak lo ter asi. Cutivekin lungawi tuk maw, thinheng tuk ruangah na thisen a sat tuk tikah na thluak thahri tamtuk a cemih na thinlung khawruahnak kha a cak lo ter. Curuangah thinsahru a nei mi, thinheng hmang le lungawi hlawp tlo tuk mi mi lai pawl khin thinlung cah lonak an neih theu nak asi. Cutikah an thinlung kha hmunkhat te ah cakzetin an hmang thei nawn lo, an thinlung sungah suangtuahnak tampi a suak theu mi pawl lak ihsin thiarfihlim awk theinak an nei lo.\nNa thluak thahri le taksa peng pawl kha na thinlung ruahnak ih hmanrua pawl an si. Na thinlung ruahnak cangvaihdan le hna tuan dan ih zirin cu pawl cu an cangvai theu. Cun khatlamah na taksa peng pakhatkkhat a cangvai tikah na thinlung ruah nakin a fial ruangah a cangvai mi asi fawn. Mi pakkhatkhat kha na biak lai ah asilole a mah te a ummen lai kha zoh aw la a mit a cang asilole a taksa peng pakhatkhat kha a cang rero na hmuh tikah a thinlung ruahnak in a fial ruangah a cang asi ti kha thei mei aw. Voi tampi cu mah le mah a neh aw lo tu asilole mai thinlung a kaihrem thei lo tu pawl cu anmah le anmah thei aw lo cingin an taksa peng hi an cangvai ter rero theu. Cucu san nei lo lawng si loin thazang heu khau ter tu men lawng si loin an ruahnak sungah anmai tumtah lomi le duhzet ruangah si loin suangtuah nak ziangmaw pakhatkhat kha a cam rero tinak asi.\nThisen a sosang ter tu hnatuan, asilole ei le in, asilole thil pakhatkhat tuah tikah thinlung a cawkphur ih tumtah lopi ruahnak pawlin thinlung ruahnak sungah hmun an luah theu. Cutikah phurtuk nak in thinlung cu a neh ih thinhengnak, lunglengnak, hiarhalnak, asilole lungawi tuknak pawl thawn thinlung cu a sosang ter tikah thinlung hmunkhat te ah ret theih asi nawn lo. Curuangha zu a in mi asilole thinlung hloptlo tuknak pakhatkkhat a tuah tu pawl hin an thinlung khawruahnak hi hmunkhat te ah an kai hrem thei nawn loih an tumtah lo mi thu tampi in an thinlung sungah khua a luah theu nak asi. Cutikah an thinlung siathatheihnak in ro a rel thei nawn loih phurnak, caknak, huatnak ti pawl sawn in anmah cu a mawng sawn theu asi. Curuangah zu a ri theu mi pawl le thinheng a hmang mi pawl hi an thinlung an kaihhrem thei lo tikah anmah lala in an duh lomi an tuah pang theu nak asi. Curuangah anmah le anmah an kai hrem aw thei ih an thinlung an neh lai hlan lo cu a ziktluak mi pitlingnak an nei dah lo ding.\nThinlung sia tha theihnak thawn a thinlung le thazang neih mi hmuahhmuah amai duhnak ah ciamciam ten hmang aw thei lo, mah le mah a neh aw lo tu cu ziang a tuah tik khalah a pitling ngaingai thei lo ding. Ziangruangah tile a tumtahmi parah a thinlung zate le a thazang zaten hmunkhat te ah lungrual ten a pek awk thei lo tikah a thalennak ding le a pitlingnak ding hrangah a neih mi hmanrua kha a zate’n a hmang aw thei lo asi. Thil pakhatkhkat na tuah tikah na thinlung ruahnak zaten na pek ih na thazang zaten na hmang awk thiam lo ahcun na huham cahnak kha a zaten na hmang thei dah lo ding, na pitlin dingzat na pitling thei lo ding.\nMizuk thiam pakhatkhatin minung asilole mi pakhat a zuk zik tikah a zuk duh mi te fiangzetin a lang thei nak dingah thildang a langmi pawl kha tanta in a duhmi te lawng kha fiangzetin a camera sungah a langter theu vekin thil pakkhatkhat na tuah tikah ziang na tuah khal asile na tuah mi kha pitling zetin na tuah suak thei nak dingah kiangkap ah hnaihhnawk tu pawl kha na tanta thei a tul. Cun thil pakhatkhat na tuah tikah a tlamtling lo mi na hmuh veten cucu na rem lohli a tul. Na rem lohli lo asile na tuah mi kha zianghman na rel lo vek asi ih nangmah le nangmah khal kha zianghman ah na rel aw lo vek asi. Meeting pahkhatkhat na kai asilole zung hna na tuannakah voikhat cu na tlai. Asinan a thaisun asilole a nineta khal cuvek thotho in na muangih na tlai lala asile na thinlung ruahnak zaten na tuahmi parah na hmang aw lo tinah asi. Cutikah cumi na tuahmi parah na pitling dingzat na pitling thei lo ding.\nMilai zo vek khalin, kanmah in kan tumtah le kan ruat ruangah siloin, kan sunglamah in cangvai tertu a um. Curuangah zokhal in mahlemah kan kaihrem awk thei a tulnak asi. Cutin, mi zokhalin a mitmeng, a kutzung cangvai le a taksa peng cangvaihdan pawl tiang a kaihhrem awk ringring a tulnak asi. Thinlung ruahnak lawng si loin mit, ka, lei, kutzung, le taksa peng dang pawl cangvaihdan pawl khal hi kaihhrem tul ringring mi an si. Midang thusimmi ngai duhlo in mahlawng tong dutdo cu a awlsawn theu. Asinan mi pakhatkhat in thu asim, a tong tikah fimkhur zetin na ngai tikah nangmah le nangmah na thinlung le taksa peng na kaih hrem awk bakah na thinlung khal na kaihrem ih mi pakhatkhat in a tong mi ihsin na zir aw sawn asi. Mi pakhatkhat thawn kut na kai awk tikah na kutin ziangtin na kai ti kha ruat aw la na kaihmi pa ih miting le taksa cangvai kha zoh fawn aw. Cun na kaihmi pa kha ziangtluk a thinlung le taksa hmunkhat te ah lungrual ten hna an tuan timi zoh fawn aw. Kut na kaihmi pa ih milai sinak upatnak thawn na kut le na thinlung zaten na kaih tikah na tuah mi parah huham tumpi a um ti thei ringrign fawn aw.\nThinlung a thiangmi le a cak mi mi pahnih kut an kaih awk tikah an ka in an simmi lenglamah thinglung le thinlung pehtlaih awknak a um asi. Milai thinlung ruahnak sungah a ummi ruahnak pawlin milai mithmai a tisia in a ti mawi thei ruangah mi na biak ding, milakah na suak ding asile na thinlung sungah ziang a umih ziangvek milai pawl thawn nan tong aw ding, ziangvek tongkam le mithmai thawn na suak ding timi hi ruat hmaisa theu aw. Taksa mawinak hi thinlung sunglam mawinak a tel lo asile huham a nei lo. Curuangah mi pakhatkhat na tawngding, a kut na kai ding asile na thinlung sungah ziangvek ruahnak suangtuahnak a um ti mi kah cek aw fel hmaisa theu aw. Cuvek thotho in mi hmaiah na suak dingih thu na sim ding maw na tlangleng ding a sile na thinlung sungah a thiang lomi ruahnak thinhengnak, huatnak, iksiknak, thinnatnak le thutha lo pawl kha um ter hrimhrim hlah. Cuvek ruahnak suangtuahnak tha lo cun na hmel a lo tisa thluh, na milai sinak man kha a ti tla thluh asi. Cutikah milai huham cahnak na nei nawn lo ih na biakmi le na tonmi pawlin na parah cahnak huham an hmu lo lawng siloin nangmah le nangmah cak lo le thukthun cingin na thei aw ding. Cuvek in na um pang asile to ciamciam aw la ziang pakhatkhat na tuah zik tinten na thinlung kha dap fel ta theu aw la na thinlung sungih ruahnak suangtuahnak tha lo pawl kha hlawn thluh aw la na thinlung sungah ruahnak tha thutha pawlin luah khat thei dingin na thinlung zaten zuam aw. Midang hnaihnawk nak um lonak hmunah nangmah te to ciamciam aw la na thinlung sungah khua a luahtu ruahnak le suangtuahnak pawl kha ziangvek ruahnak le suantuah nak pawl an si, thiltha lo thu tha lo an si maw, lungawinak le thatnak an si, ti ruat aw aw. Daiten to aw la na thaw a sau thei bik in napi in thaw aw la thu tha ten ruat aw. Cutin na thinlung kha hmunkhat te ah ret tum awla thu thalo le ruahnak tha lo pawl hmuahhmuah cu na thinlung sung ihsin hlawn hlo thluh aw. Pathian zumtu na si ahcun Pathian hnenah thlacam aw la cui ruahnak sual pawlin a lo hnaihnawk mi na thinlung kebai in a lo tuah tu pawl kha tlansan thei dingin bawmnak dil aw. Pathian hnenah bawmnak na dil tikah nangmah in na tuah hrimhrim a tul mi pawl kha theihhngilh fawn hlah. Pathian cu nan hnenah ra tahratin pha-hlai thawn na ruahnak sungih suangtuahnak ruahnak tha lo pawl kha a lo haihsuak sak lo ding. Nangmah rori’n na thinlung sung ihsin cui ruahnak tha lo pawl cu na hlawn hrimhrim a tul.\nNangmah le nangmah na ruat awk tikah na suahkeh ihsin santlai lo le mi bang loin na suakah ruat aw dah hrimhrim hlah. Na neihmi thazang le ruahnak pawl kha thaten na hmang lo ruangah midang dunglamah tangin na duhmi na pitlin thei lo theu sawn asi. Curuangah thinlung cahnak le tisa thazang na nei lo asile cak dingin na zuam hrimhrim a tul. Thinlung ruahnak le tisa thazang cahnak na nei asile cu pawl cu thiltha tuahsuak thei nak ding hrangah na hman thiam tengteng a tul. Ziangthil na tuah tik khalah na thinlung zate le na thazang cahnak pawl kha hmunkhat te ah a hlawmin na hmun thiam a tul. Tumtahnak bulba na nei lo asile na ruahnak thinlung le na thazang kha a tufang na tuah mi parah a zaten na hman theinak dingin nangmah le nangmah neh aw dingin zuam aw. Na thinlung ruahnak le na thazang neih mi hmuahhmuah kha tumtahnak pakhatkhatah fumfe zetin na hmang thei asile ziangkim na tuah mi ah na pitling dingih na si thei dingmi zat cu na si ding. Tongdang in kan sim asile, Pathian tumtahnak sungah na nungih Pathian in na hrangah a tumtah mi tuahsuak dingin na zuam tikah nangmah sung ihsin a tuan suak tu ding cu amah Pathian lala asi ih nangmah lam cun na sinak thinlung, ruahnak, le thazang zapi ten Pathian tumtahnak le hnatuannak hnuai ah na up awk a tul. Cuticun Pathian in amai hmuihmel kengin a lo sersiam vekin nangmai na milai sinak in a tlin tawk na si thei dingmi zat dinhmun na thleng thei asi.


Falam Peng ah Inn An Cim - Chinland Today Media\nFalam Peng ah Inn An Cim\nNovember 17, 2009 11:45 pm·1 comment\nNiNU SENHRi | November 17, 2009\nFalam Peng ah kan dung October kar khatnak sungah ruah a cen ciamco ruangah lei min, inn cim, inn siat le mithi an um hnuaihni ti thu kan thei. Falam Khawpi sungih Mai Lal Rin Thang @ Nu Thang tei inn cu Oct. 05 zing, 04:30zg hrawngah cang cim in a nen ih, an inn cu zinpi parah a tlu, a sawprawp thluh. An insang ah mi 6 an um ih, mi 3 cu damten an um ih, a dang 3; Pi ?ha Lian Kai, Nu Ro Thang Mawi le Cung Len Thang cu sizung an kai, nan tu ah cun sizung ihsin an suaksal zo. Hiti ih inn a cim pekah an innhnenpawl cun an rak thei lohli lo, ruah a tah tuk ruangah ?ek tla ah an ruat men hai. Sathatpawl vak in an hmu ih, an innhnenpawl cu an sim. Chin Ram uktu General Hung Ngai le Bawi upapawl, le Falam Khawnu Khawpa pawl khalin an veh hai. Cun Falam Khawsung, Pu A Ving tei inn thlang Hrang ?hio bualrawn zin tla lei min in a khuh thluh ih, Falam khawpawh in tlang hna an ?uan ciamco.\nCun Oct. 06 zing ah Falam Peng, Sih Tui Khua ih Pu Zung Pum Thang tei inn khal lei min in a nen thluh ih, an fa 2 le tupa 1 an thi. Khuaimual Khua khalah inn pakhat cu a ?hawnaw ih, inn 3/4 lai cu an khingkuai thluh. Cun Lumbang Khua ih tlawnginn le Parte Khua ih tlawnginnpawl tla lei min in an siat hnuaihni ve hai. Cong Heng Khaw kiangih Falam Hydro Electric tikawng tla lei min in a silh thluh ih, Cong Keng khawmipawl in tlang hna ?uan in an huat ciamco. Hiti ih harsatnak tawng Khuapawl khalah Falam Peng Hotupawl cun va veh in bawmnak tete tla an pe phah hai. Hiti vekin lei min ih, inn cim hi tui hlanah theih dah a si lem lo. Falam Khawsung le Falam Peng Khaw dangdang ih inn tamtak hi hmun hrap deuh ih sah mi an si ruangah mi tamtak cu an thin a phang phah zet.\nYangon ah Chin Pawlpi Kum Thar An Hmang\nChin Social Welfare Association, Yangon [CSWAY] ih tawlrelnak in Chin Ramkulh sung Peng zate kawmkhawm “Chin Kum Thar” cu October 31 ni, zing 09:30zg ihsin sun 02:30zn tiang MBC Hall, Lanmadaw Tsp. ah ropi le hlunghlai zetin an tuah. Dr. Zaw Win ih thlacamnak in can thawh a si ih, upapawl hmeltheihtirawknak an neih hnuah CSWAY Hotu Pu Khuang Ling in thusimnak, CSWAY Sung?uantu Pu Dai Thong in thuthannak an nei. Cu ?hehin Peng/pawlkawm tin; Matupi, Mizo, Falam, Asho, Tedim/Tonzang, Hakha/Thantlang, Kanpalet, Mindat, Paletwah ihsin Chin nunphung lam phunphun hmuhnak le pawlkawm tin ihsin fala/tlangval khuah feisin hmuhnak an nei. Cun Peng/pawlkawm tin ihsin zaithiampawl in awnmawi le hla thawn mipi an awi peh vivo ih, palai upapawl ih kawmkhawm lamnak in can an ti cem.\nTui ?um ah mi 2000 leng an suakkhawm thei ih, Mai Thet Mon Myint tla ra in thusimnak tawi a nei ve. Falam Peng aiawh in Ceretlawh lam, feisin hmuh le hlasak [Susan, BJ, Ma Kim] pawl hi FPMY an si ih, an ti?ha hai zet. Tui ?um hiti vek Chin pumpi huap ih tuah mi kum thar puai hi a hmaisabiknak a si vekin mipi khal an nuamtlang hai zet.\nChin Rock Elbam Thar – LUNGRUALNAK PAR – A Suak Cing Ding\nBF Media Group | November 17, 2009\nGuitars : Van Gyi\nDrums : Julian\nBass : Van Van\nArrangement : MQT\nTum Bawmtu/Keyboards : Van Hup\nLal Nei Mang [Salai M], Kurbungbel, Zunphir\nVan Gyi, Julian, Salai Ma Ruat\nStudio : Pro, JLJ [USA] Mixed & Mastered : Myint Zaw\nBacking Vocals : MQT, Lal Cung Luai [USA]\nA Suahtu : Lal Nei Mang [Salai M]\nA Suak Cing Ding\non April 21, 2011 at 9:43 am\nhi ti vek ih tuah thei cu a thatuk hmai lam ah zuam sinsin ding kan si


Prince Harry le Meghan Makle May Ah Kutsih Ding - Chinland Today Media\nNovember 29, 2017 5:11 am·0 comments\nBritain lal fapa Harry le a nupi hual Meghan Makle te cun hmaikum May thla ah kutsihnak neih dingin leitlun mipi hmaiah an tlangthan. An kutsihnak ding hmun hi Windsor Castle ih St George’s Chapel ah a si ding.\nBritish lal tohkham coban theitu thisen hrihram nei Prince Harry kum 33 mi hin American zuknung lemcang thiam kum 36 mi Meghan Makle a nei ding. Prince Harry hi lal tohkham cothei dingin tlar 5nak ih um mi a si.\nA neihnawknak hi sunglawi zetin an tuah dingih, lal sungkua pawl in an cemliam mi a tehrek in a zaten an pek sak thluh ding. Lalnu Elizabeth kum 31 mikhal hi neihawknak ah tel a tum tiin thuthang cun an tarlang.\nMarkle hin an neih awk hlanah Church of England ah a lut dingih cutin US ihsin a vaihnak ding ih `ul mi pawl khal a tawlrel thluh ding.\nAn pahnih an ngaihzawng awkdan rel culci mi lak ihsin an mah ih an rel dan ahcun, an rualpi veve ih khihhmuhnak ihsin tongaw an siih cutin an hmuhawk veikhatnak ihsin an thinlung an kai aw cih tiin an sim.\nAn neihawknak ding hrang ih an hrilnak hmun hi hmun thupizet asi. Tui an neihawknak ding hmun hi British siangpahrang le lalnu ih rak um ringringnak hmun a siih kum 1000 lenglo ih upa lal hmuan le biakinn ropi zet a si.\nHi hmuan kulh le biakinn kulh sungah an cithlahtu lal 10 lenglo; Henry VIII le a nupi Jane Seymour le Charles I pawl khal an rak phumnak a si.#\nAn Kutsihnak Ding Hmun\nPrince William Tei Nupa in Photo zeih Sak An T’ul lo\nJames Bond Hi ZU Tama A si\nLeitlun Ralpi Veikhatnak Kum 100 Kimnak Tuah


Zo Ih Raal A Si? - Chinland Today Media\nJune 7, 2009 10:18 am·0 comments\nKei le ka Pa cu pumkhat kan si. – John 10:30\n– 2Sansiarnak 28-29\n– Johan 17\nChriatian zate hi Khrih ah pumkhat kan si. Asinan zumtu pawl ih nun daan le ttong daan in khawvel mi pawl in hmu thei lo dingin a dawnkham ttheu. Khat le khat karlak ah thubuai a um asile riahsiatza a si ih lungrual teih um asile thil ttha a suak thei ti atang ih thil cangmi pahnih in a fiangter thei.\nRaalkap tinbaw pahnih cu zaan ah an tong aw ih an do awk tikah raalkap tampi hriamhma an pu ih tinbaw a pahnih in a siat ttheh. Zinglam nisuak zawng ahcun cuih tinbaw pahnih ah Mirang thantar (flag) an taar veve ti raalkap pawl in an hmu ngah. Mah le mah an do aw ngah pangmi an rak si.\n1805 kum Tirepheka raaldonak hlan tuan deuh kum pawl ah Mirang tiraalkap hminthang Lord Nelson cu a raalkap bur sungah General le Captain an rem aw lo timi a thei. Cute pahnih cu an kut a kai awter ih an mit kha zoh tahrat in “khitawk ah raal a um” ti’n a ti. Lungrual teih an ttuan tlang tikah raal an neh thei.\nA hmaisa drama vek thotho in Christian pawl cu a caancaan ah mah le mah do aw phah in do dingmi raal ngaingai an do tikah raal an sung ttheu. Lungrual teih pawlkom awknak in Thlarau ah pumkhat sehla ziangtluk a ttha ding. Lungrual ding a ttulzet (Esther 4:3). Mah le mah do awk le neh awk hnakin raal doneh ding sawn ah thinlung re cio uhsi!\nThlarau Thianghlim Pathian,\nKan zate lungrual thei dingin in bawm hram aw;\nNa duhdawtnak luangliamter in,\nNa sungah pumkhat kan sizia khawvel mi in thei hngai seh.\nPathian in a fahniang pawl lungrual teih um dingin thu in cah a si.


Pathian Cu Hna A T.uan - Chinland Today Media\nPathian Cu Hna A T.uan\nFebruary 1, 2009 1:19 am·0 comments\nAmai’ tumtahmi duh dingah le nan tuah suak dingah Pathian cu nan sungah hna a ttuan a si. – Filipi 2:13\n– Suahlannak 27-28\n– Matthai 21:1-22\nKum Thar ah thlengh awk kan duh ruangah January nikhat ihsin kan tuah duhmi thil thar pawl kan thok ttheu. Asinan thla khat hrawng a rung rei tikah kan tuah daan kelte kan tuah saal. Cumi cu thlengawknak nasatuk tuah kan tum ih kan thazaang le thinlung in a neh lo ruangah a si thei.\nJesuh dungthluntu ziangmawzat lai in thlengawknak le thlaraulam ih tthansonak dingah pum an pek aw nain an bei a dong ttheu ti ka ruat. Ziangahtile tuah duh ngaingainak thinlung an nei lo ruangah a si.\nPaul in, “Rundamnak famkim nan ngahnak dingah ttih le tthia phah in ttuan rero uh,” (Filipi 2:12) tiah a forh. Anmah lawng in an tuah lo ding, Pathian in tthanglian dingin le a hna ttuan dingin an sunglam nun in hna a ttuan ding. A hmaisabik thlengh awknak cu an duhhiarnak in a si ding. Pathian in an sungah hna a ttuan ih thlengawk duhnak le tthanso duhnak thinlung a pek hngai. Amai’ tumtahnak duh dingah le an tuahnak dingah Pathian cu an sungah hna a ttuan (c.13).\nThlarau tthansonak ngah dingih kan talbuainak ah Pathian in kanmah lawng in taan lo. Amah ih thungai duh dingah in bawm ih amah duhmi ttuan dingah huham in pek. Amah duhmi ttuan duh dingah amah hnenah bomnak dil aw.\nNitin i Ruuntu bang sinsin dingin,\nNitin in ka duhnak ka hlon;\nA netnak tiang Khrih in ka thinlung sungah,\nUktu lubik a si tiangin.\nThil tuah ding in fialtu huham cahnak cu\nkan sungih a ummi Thlarau Thianghlim hnen in a ra.\nTthansonak Ttumsuktertu Langternak\nPathian Thu Sungah A Um\nDuhdawtnak In Ziangkim A Zum\nA Pumpuluk In A Dam


An Neihawk Ni A Thleng Hlanah A Pasal Ding Cu A Hngawng Ah Nam In A At – Meifar\nAn Neihawk Ni A Thleng Hlanah A Pasal Ding Cu A Hngawng Ah Nam In A At\nIndia, Andhra Pradesh ih um nunau kum 22 mi in a pasal ding cu a hngawng ah nam in a at. Hmai thla ih neiaw mai ding an si, an neihawknak ding hrang thil ziangkim an tawlrel thluh zo.\nTlangval Ramu cu cathiam sang a si, fala in Ramu cu a rualpi pawl thawn a hmeltheihter awk hnuah tlangpar kai dingin a sawm. Tlangpar temple kiangah nazi pakhat sung hrawng an va um ih an ṭum laiah fala in ‘surprise laksawng ka lo pe ding’ a ti.\nA mit a singter ih a mit cu puan in a tuamsak, cutin a hngawng ah a at ih fala cu a tlan tlung. Ramu cu a hngawng ihsin a thisen a irhsuak ih a talbuai, bawmnak dingin a au ih a vanṭhahnak ah kiangkap ih um pawlin an va hmu ih siizung ah an tlanpi lohli.\nSiizung ah an tuamhlawm rero lai ih a dinhmun cu a sia zet nan a nunnak hrang thinphang um a si lo. Palik pawlin thu an suhnak ah fala in pasal ah a nei duh lo thu a sim thei, a nulepa lungkimnak ih neiaw ding an si.\nA nulepa hnenah a nei duh lo thu a sim nan a nulepa in a thu cu an ngai duh lo, neiaw dingin thil ziangkim an tawlrel sak thluh ruangah nam in a at thu a phuangaw. Palik pawlin an thubuai cu an zingzoi vivo ding.\nMadalay NLD Vice Chairman Ih Nupi Cu Ralhrang Pawlin An Kai Ih An Vaw That Hnuah Lamzin Ah An Hlon\nTulai Leitlun Ih Milian Bik In, “Inn Ka Nei Nawn Lo, Rualpi Inn Ah Ka Um” A Ti


Paing Phyoe Thu In, “Dothlennak Ah Kan Neh Hlanlo Inn Ah Ka Tlung Lo Ding” A Ti – Meifar\nKum 31 mi Paing Phyoe Thu (Victoria) cu Myanmar lemcan thiam le model hminthang zet pakhat a si. Yangon khawpi ih um a si, 2017 kum ah Myanmar ramsung ih lemcan thiambik laksawng Academy Award a ngah.\nRalkap in Myanmar ramsung thuneihnak an lak veten lamzawhnak ah a tel, lamzin par le online sung ihsin ralkap cozah cu a dodal. Curuangah April 2, 2021 ah ralkap pawlin kai dingin pukmah 505 (a) hmangin thubuai an orhter, hmunhimnak ah aum zo ih aumnak hmun ihsin ralkap pawl cu a do rero lai.\nPaing Phyoe Thu in inn lam tlung ding lawnglawng ruattu pawl cu a zahpi ih “Dothlennak ah nehnak kan co hlanlo inn ah ka tlung lo ding” tin a facebook cahmai ah a tarlang.\nPaing Phyoe Thu (Victoria) in, “Kan tuarnak lawng kan ruat ih thu kan ruatsual. Inn ah hnangamten ka umsal thei kem maw, ka innsang pawl thawn kan tongaw sal thei kem maw. Ka hna teh ka ṭuansal thei kem maw, ṭhenkhat cu an nunnak an hlan zo.\nṬhenkhat cu ramlakah an um, ṭhenkhat cu ziangkim tlansan in meithal an keng. Ṭhenkhat cu thawnginn sungah an um, inn an tlung thei nawn zik lo. An innsang pawl thawn an ṭhenaw thluh zo, an duh zet mi an hna khal an ṭuan thei nawn lo ding tiih ruattu pawl cu ka lo zahpi tuk. Mi phatsantu cu ka si thei lo, dothlennak ah nehnak kan co hlanlo inn ah ka tlung lo ding” a ti.\n“Kum 5 Te Tal Cu Lal Ning La Kan Ram Cu Leitlun Ram Thangso Cazin Lakah A Telve Ding”


US Ah Kawlram Nu Thattu An Kai – Meifar\nUS Ah Kawlram Nu Thattu An Kai\nDecember 9, 2021 admin Leitlun 0\nJuly 17, 2021 sunah kum 58 mi Than Htwe le a fapa kum 22 mi Kyaw Zaw Hein cu siikhan piahaw dingin New York, Chinatown ah an va feh. Kyaw Zaw Hein in a fapa neihsun fimthiam zirnak ah tin 2018 kum ah Myanmar ram ihsin US, New York khawpi ah an vai.\nChinatown subway station step an kailai takah an dunglam ihsin misual pakhat in a fapa ih bag a dirhsak ih an tla thutthi. Kyaw Zaw Hein cu a tla hmaisa ih a dungih ding a nu khal a tla ve. Napin an va sawh’aw ngah ih zianghman thei loin an um lawk. Kyaw Zaw Hein in, “Ka thangharh tikah cun ka kiangah ka nu cu thihnai lakah arak it” tin GoFundMe ah a tarlang.\nBellevue Hospital ah an tlanpi hngal ih a nu cu a lu a sawh’aw ngah naa tuk ruangah a thluak a thi, coma in a it ringring ih sibawi pawlin an theitawk in an tuamhlawm. Asinan, ni 11 hnuah, “Minung kan cang nawn lo” tin sibawi pawlin an beidong thu an sim thei ih a thi.\nA pasal le a fapa in “Miṭha le mifel zet a si. A fahniang hrangah nunthar beisei in US ramah a vaihpi ih tui dinhmun kan tong cu kan tuarthiam lo” an ti. Than Htwe ih taksa ṭhatnak pawl cu a ṭulhaimi hnenah kan hlu ding tin sibawi hnenah an sim thei. Than Htwe thattu misual cu an kai ngah lohli lo, palik in CCTV ih arak zuk ngah mi zuk/video cu an tlangthan hnuah a thuhla theitu cun palik hnenah in sim thei uh an ti.\nPawlkom lam khalin tualthattu ih thuhla theitu hnenah $10,000 zat pe dingin theihternak an tuah, misual ih cangvaihdan hi thilru tum maw a si, Asian mi hmuhsuam hrimhrim ih cangvai ti cu an zingzoi vivo ding. Than Htwe ih thuhla ruangah #StopAsianHate tin Asian mi pawl hmuhsuam nawn lo dingin duhphorhnak an nei. Palik pawlin tualthattu cu an hawl rero hnuah tu’ahcun an kai ngah zo ih a hmin cu David Robinson (kum 53) a si ih mithat thubuai orhter in thiamlo an coter.\nRalhrang Pawl Umhmun Khuarnak Khua Ah Bomb A Puak Ih Phun 9 Kailai A Thi\nThaisun Ramsung Huap Daiten Duhphorhnak Tuah Ni, Ralhrang In ‘Dawr Ong Ding, Hnipuan Dum Hruh Lo Ding’ An Rak Ti Ve


EU In Burma Cozah Hrem Bet Tum - Chinland Today Media\nApril 28, 2009 5:23 am·0 comments\nLuxemboung ih tong khawmaw European Union ram pawlcun European Union ram in a liamcia kum thum ihsi a rak hremzo mi Burma Ralkap Cozah cu a hremnak feh tlangpi vivo hrih dingin an relcat. Himi ih tlunah Politics ruangih Ralkap Cozah in thawng a thlakmi minung 2,000 lenglo leh Daw Aung San Suu Kyi cu an suah theinak dingih nawrpi vivo an tum thu khal an rel.\nEuropean Union ram pawlhin Burma ram ih mipi rorel nakdik a um theinak dingih Ralkap hotu pawl nawr dingin timtuah awknak nei dingin an cahbet aw. Tu ah hin European Union ram pawlcun Burma ram ralkap Cozah thuneitu pawlcu European Union ram pawlih tlawnter an sianglo ih, Burma ram Cozah hneih ralthuam lam zuarlut leh Burma thil tuahmi European Union ram pawlih lakluh khal an kham a si.\nMexico Ram Nat Nak Hri Leng\nMexico Health Secretary, Jose Angel Cardova in a sim nakah Mexico ram ih Swine Flu natnak hrik leng ciamco ruangah minung 103 an thi zo ih himi natnak ngahtu minung 1,614 an um tiah hmunsuak asi ati. Hi Swine Flu natnak hri hi US leh Canada khal a thlengzo ih leitlun ram dangpawl khalin an kaive tih in an ralring zet asi. UN cun himi natnak hi karhzai cakzet cu a silo nan a darhzai ciamco lonak dingah ralrin zet a tul asi ati.\nHimi natnak ruangah US ah hin minung 20 an thizo ih Cu ruangah Cozah in Health lamih hotu pawl kokhawm in himi natnak lakih si ralrin dan ding a tawlrelpi a si. Canada, Spain, Israel,leh New Zealand ram pawlkhalin himi natnak hi an zohfel lai rero. WHO khalin himi natnak hi leitlun ram dangdang ih kai vivo ding asi maw timi zoh fiang dingin leh rel tlang dingin Thaisun ah Switzerland ram Geneva ah tawnkhawm awknak an nei ding asi.\nTuizingah Pakistan ram nisuah naklam Dir distric Luqman Banda khua ih Primary tlawng Inn pakhat ah Bomb a puakih Nunau nauhak 13 an thiih midang 40 lenglo in hriamhma an tuar. Hi nauhak thi pawlhi kum 4-12 karlak an si. Hi bomb hi tlawngin kotka nauhak leh awknak hmun ah an thil hmanding vekih tuahmi asiih nauhak pawlih an va hmangcu a rakpuak asi.\nHi Bomb puakhi a cahzet ruangah mithi pawlih taksa hi a sezetih minung 7 cu zo an si ti theih fiangan sizo. Hi Bomb puakcu President Asif Ali Zadari leh Prime Minister Yousuf Raza Gilani cun an tuarpi thu leh pawi an tithu an sim.Bomb puak hi zoih puahmi asi ti theih fiangnak an nei hrihlo nan Cozah lam thupuangtu cun Taleban pawlih ti puakmi asi ding tiah an zumthu an sim.\nAfghanistan Ah Bomb Puak Tam.\nMizan ah Afghanistan khawpi Kabuk khaw hnar ah Bomb a puakih Civil mi 14 leh ralkap 11 an thi. Mizan sun thotho ah Zhari district ah Bomb dang a puak thotho ih Palik 5 leh Civil 2 an thiih palik 2 in hraimhma an tuar. Interior Ministry thupuangtu in a simnak ah Palik pawlhi Opium cinnak hmun zohfiang dingih feh an siih, Opium cingtu Tapung misual pawlih kammi Bomb an pal ngah asi ati.\nHimi tlunah mizan zingah Centre Wordah hmun kiangah Bomb an kammi a puak thotho ih Palik 3 ah thiih palik 2 in hriamhma an tuar.Cun Tihni sun zarh te niah Khost Province ah Bomb kammi a puak thotho ih palik 2 leh civil 1 an thiih Palik 1 leh Civil 1 an hriamhma an tuar. Kum 2001 ihsin US Cozah in Afghanistan ram sungih Taleban pawl a nawr thlakih sin tutiang Taleban pawlhin Bomb puah leh buainak an tuah ringring lai a si.\nTaleban Leh Pakistan Ralkap – Kap Aw\nPakistan ralkap leh Taleban Tapung pawlcuTaleban pawlin Muslim dan Shari Law an hmannak hmun Swat Valley kiang Dir Distric ah nasa zetin an kai aw rero laiih. Pakistan ralkap thupuangtu cun Islam Pura, leh Lal Qila hmunih Taleban pawlhi Cozah thupek nakih kap kansi tiah an puang. Pakistan Inter- Service Public Relation hotu cun himi an kah awknak ah hin Taliban Tapung tamzet kahthat an si ih, Dag ih an kah awknak ah Pakistan ralbawi leh ralkap dang ziangmaw zat an thih ih tlun ah Lal Qila hmunih Pakistan ralbawi Commander, Maulvi Shahid leh ralkap 5 an thi tiah a simbet.\nHi an kah awknak hmun Media pawl luhtheih asilo, ih mithi leh hriamhma tuar leh kah awknak hmunih thil thlengmi theifiang thei asi hrihlo. Dir leh Swat District hi Taliban pawlin Muslim dan Shari Law an hman theinak dingih Pakistan Cozahin siannak a pekzo mi asiih himi tlunah Taleban pawlih hmun leh ram dang kau sinsin nawr vivobet an tum asi. Hi an kah awknak thuhla thawi pehparaw in Preisdnet Asi Ali Zardari ih thupuangtu Farhatullah Babar cun Cozah leh Taleban pawlin rem awknak thu tiam an neihcia micu tidang lamnak zianghman a um hrihlo asi ati.\nPakistan Cozah in Swat Valley district Taleban pawl thuneihnak hnuai iha pekcu US cun a sawisel zetih Taleban pawlin himi lawng duhtawklo ih ram kau sinsin lak an tum vivo ih Buner tiang ih Post an din cu a duhlo zetih Taleban pawlin Buner ram hi an suahsan sal zonan an lakih mi ziangmaw zat 10% hrawng an tanglai asi tiah US Intelligence pawlcun an sim. Hi an kah awknak hmunhi Muslim sakhua hruaitu Tehrik-e-Nifaz- e- Shariah Muhammad pawlih an hruaitu Sufi Muhammad ih umnak kiangte asiih. Sufi Muhammad cun himi kah awknak thu ah Pakistan Cozah cun Taliban pawlthawi an thutiam kammi an pahbal asi ati.\nHimi laiah Pakistan Prime Minister Yousuf Raza Gilani cun Swat Valley ramih Muslim dan Shari Law hman asi ah cun Taliban pawlcu an ralthuam hmanglo dingin ka sim thei hai ding tiah Sufi Muhammad in a rak tiamkam zo asi ati. Interior Minister Rehman Malik cun Taliban pawlcu Pakistan cozah in a ning tuk zo ih an ralthuam zaten Pakistan Cozah hnenih pe lut aw dingin a simih Swat Valley ramih rual rem awknak a um leh umlo zoh fiang nak dingah tikcu can malte sung pek an si dingih cumi hnu ih rualrem nak zianghman a um cuanglo asi ah cun Pakistan Cozah cun taliban pawl hnenih a tuah dingmi thil cu a tuah thlang ding asi ati.\nEcuador Hril Awk Nak\nEcuador rampi hril awknak cu thehfel a sizo ih Presodent tuanlai tu Rafael Correa cun nehnak a co sal asi. Hi an hril awknak ah hin President tuanlai Rafeal Correa cun a mah cuhtu President hlun Lucio Gutierrez leh Alvaro Noboa cu a nehsal asi, Rafeal Correa hin Vote 54% a hmu ih Lucio Gutierrez in Vote 28% a hmu ih Alvaro Noboa in Vote 10.2% a hmu asi.\nHi an hril awknak ah hin Rafeal Correa cu a mah cuhtu pawlcun tlinduh ruangih thildiklo tuah ah an puhih asi nan Rafael Corrae cun Ecuador ram mipi in thinlung fimzet thawn ram thanso nakding hminsin tlak thil an ti asi ati.